Vesti online / Vesti / Svet / Ukrajina šalje sistem Buk na granicu sa Rusijom\nPortparol Ministarstva odbrane Ukrajine Dmitrij Guculjak analizirao je izvođenje novih vojnih vežbi na granici sa Krimom. Ovog puta, po njegovim rečima, u manevrima će učestvovati protivvazdušni raketni kompleksi "Buk-M1".\nKijev vojnom vežbom provocira Moskvu\n"Radi osiguranja koherentnosti protivvazdušnih raketnih jedinica planirano je održavanje oko 50 taktičkih vojnih vežbi sa komandnim punktovima brigada, pukova i glavnim jedinicama sa protivvazdušnim ratnim baterijama protivvazdušnih raketnih kompleksima "Buk-M1“, saopštio je Guculjak.\n* Rusija: Provokacije Ukrajine u Crnom moru\n- On je dodao da Ukrajina ove godine planira izvođenje oko 25 taktičkih vojnih vežbi sa protivvazdušnim ratnim baterijama protivvazdušnih raketnih kompleksa "Buk-M1" i oko 35 taktičko-specijalnih vojnih vežbi sa jedinicama logistike - saopštio je on.\nSVET "Ne daj bože da planovi ludog ukrajinskog rukovodstva budu realizovani"\nSubota 18.02.2017. 18:54\nBolje da im posalju book da nesto procitaju da ne budu zatucani ko na-cisti hitlerovi!!!


Erak ponovo direktor - www.mrkonjic-grad.com\nErak ponovo direktor\nOdbornici Skupštine opštine Mrkonjić Grad na posljednjoj sjednici imenovali su dr. Radivoja Eraka za direktora mrkonjićkog Doma zdravlja, na period od četiri godine. On je bio jedini kandidat za ovu dužnost, jer na raspisani konkurs nije bilo više prijavljenih kandidata.\nDr. Radivoje Erak dužnost direktora Doma zdravlja "Dr Jovan Rašković" obavljao je s uspjehom i u prethodne četiri godine. Zahvaljujući njegovom i angažovanju ljekarskog i medicinskog osoblja mrkonjićki Dom zdravlja izrastao je u uglednu zdravstvenu ustanovu, koja pruža usluge stanovništvu sedam opština jugozapadnog dijela RS.\nU pripremi je realizacija projekta porodične medicine, te opremanje Doma zdravlja savremenom medicinskom opremom za pružanje još kvalitetnijih medicinskih usluga.\nSlobodan Dakić, "Glas Srpske" 27.11.2006\n1. to je onaj direktor sto se presvlaci oko iybora kako vjetar duva tako mu se stolica cuva yivi u banja lucii kao i svi direktori grada.samo su yakomplikovali rad u bolnici nista nerade cekas po pola dana da te neko primi najbolja je borka tesanovic a oni drugi kao i prestareli direktor erak.kakav ota\npacijent, 27.11.2009. 19:02:05


► Majami u finalu istoka, Lejkersi poveli protiv Hjustona\nMajami je sa 4:1 završio polufinalnu seriju protiv najbolje ekipe regularnog dela NBA lige.\nEkipu su do pobede predvodili Džimi Batler sa 17 poena, 10 skokova i šest asistencija i Goran Dragić sa 17 poena i četiri skoka. Dobru partiju prikazali su i Dže Krauder sa 16 poena uz šest skokova, Tajler Hirou sa 14 poena, osam skokova i šest asistencija, kao i Bem Adebajo sa 13 poena i šest skokova.\nMajami se plasirao u finale Istoka prvi put od 2014. godine, a igraće protiv boljeg iz duela Bostona i aktuelnog šampiona Toronta, u kome Seltiksi vode sa 3:2.\nU ekipi Milvokija nije bilo najboljeg igrača Janisa Adetokunba zbog problema sa desnim skočnim zglobom. Najefikasniji među Baksima bili su Kris Midlton sa 23 poena, sedam skokova i šest asistencija, Donte Divinćenco sa 17 poena i Bruk Lopez sa 15 poena i 14 skokova. Vesli Metjuz i Marvin Vilijams dodali su po 11 poena.\nKošarkaši Los Anđeles Lejkersa poveli su protiv Hjustona sa 2:1 u polufinalu Zapada, pošto su pobedili sa 112:102.\nLebron Džejms bio je najbolji u pobedničkom timu sa 36 poena, sedam skokova, pet asistencija i četiri blokade. To je njegova rekordna 162. pobeda u plej-ofu, čime je pretekao bivšeg igrača Lejkersa Dereka Fišera, koji je imao 161 trijumf.\nEntoni Dejvis u pobedi je učestvovao sa 26 poena, 15 skokova i šest asistencija, Redžon Rondo sa 21 poenom i devet asistencija, a Kajl Kuzma sa 14 poena.\nLejkersi su početkom poslednje deonice prelomili utakmicu serijom 10:0, tokom koje je Rondo postigao osam uzastopnih poena. Kod preostala dva poena Rondo je bio asistent Džejmsu.\nU ekipi iz Hjustona Džejms Harden postigao je 33 poena, uz devet skokova i devet asistencija, a Rasel Vestbruk utakmicu je završio sa 30 poena, osam skokova, šest asistencija i dve ukradene lopte. Džef Grin dodao je 16 poena, a Erik Grin i Robert Kovington po 10. Kovington je u četvrtoj četvrtini morao u svlačionicu, posle sudara sa Dejvisom.\nNaredna četvrta utakmica igra se u noći između četvrtka i petka.


Đilas za "Blic TV": Verujem da ćemo osvojiti bar jednu medalju, voleo bih Litvaniju u četvrtfinalu\nPredsednik Košarkaškog saveza Srbije Dragan Đilas posle prve pobede naše ženske reprezentacije na Olimpijskim igrama rekao je kako očekuje da evropske prvakinje ili "orlovi" dođu do borbe za medalju.\nŠAMPIONSKI SELFI ZA "BLIC" Štefanek prošetao zlato po Olimpijskom selu\nNaš rvač Davor Štefanek ostvario je san osvajanjem olimpijskog zlata, a radost je podelio sa reprezentativcima u Olimpijskom selu.\nPejdž: Tek ćemo da rastemo kao tim /Blic TV/\nDanijel Nikol Pejdž na svakom meču ostavlja srce na terenu za Srbiju! Naša Amerikanka je i u duelu sa Kinom pružila solidnu partiju. Meč sa Senegalom je za naše košarkašice odlučujući za prolaz u narednu fazu Olimpijskih igara, a ona očekuje veliku borbu.


RTS :: Završen skrining, pregovarački tim još nije formiran\nPolitika Završen skrining, pregovarački tim još nije formiran\nZavršen skrining, pregovarački tim još nije formiran\nutorak, 31. mar 2015, 23:00 -> 23:53\nSrbija je uspešno završila proces skrininga u pregovorima sa Evropskom unijom i spremna je da prva poglavlja otvori do kraja godine. To je jednoglasna poruka predstavnika EU u Srbiji, resornog ministarstva i šefice pregovaračkog tima. Ali tim još nije formiran.\nViše od dve hiljade činovnika, 35 šefova grupa i Tanja Miščević, šefica pregovaračkog tima – kojeg nema. To su ljudi koji u ime Srbije pregovaraju sa EU – i karika koja nedostaje. Ekipa stručnjaka koje je Vlada trebalo da imenuje pre godinu i po. Zašto još nije?\n"Nisu nam bili potrebni još posebni stručnjaci, radili smo veliki posao, verovatno smo se zaneli", kaže Tanja Miščević, šefica Tima za pregovore sa Evropskom unijom.\nOtvaranje pregovora, započet i završen pregled usklađenosti zakonodavstva sa standardima EU, to je veliki posao, a Srbija je jedinstvena u Evropi po tome što ga je obavila bez užeg tima stručnjaka, ovlašćenog da u ime građana preuzima obaveze u pregovorima sa Unijom. Šefica tima, kaže, uskoro će Vladi predložiti ko bi trebalo da budu njegovi članovi.\n"Sada dolazi druga faza posle skrininga kada počinjemo da razmišljamo o otvaranju, i u pripremama smo za vođenje pregovora kada nam je potrebno da poglavlja stavljamo u klastere, objedinjavamo i horizontalno kontrolišemo uspešnost, to je pravo vreme za formiranje pregovaračkog tima", kaže Tanja Miščević.\nNe slažu se u Nacionalnom konventu o Evropskoj uniji. To je telo sastavljeno od predstavnika administracije, partija, nevladinih organizacija i stručnjaka. Podsećaju da su to pitanje bezuspešno postavljali više puta i da za to nema opravdanja.\n"Bilo je neophodno da ti ljudi učestvuju i u procesu skrininga, dakle od samog početka da bi stekli uvid gde je naše zakonodavstvo po svakom poglavlju, koje su teme koje će biti predmet pregovora i koje su pozicije koje ćemo zastupati. To je loša poruka i govori o tome da neki problemi u tom smislu postoje", kaže Nataša Dragojlović, koordinator Nacionalnog konventa o EU.\nPregovori zbog toga nisu trpeli, niti će – odgovara Miščevićeva.\n"Oni će postati efikasniji sa pregovaračkim timom, jer će moći horizontalno da objedinjavaju poglavlja koja se bave istom temom", kaže Tanja Miščević.\nU delu javnosti postavlja se pitanje: Da li je problem politički ili tehnički? Da li imamo stručnjake tog kalibra?\n"Ja sam sigurna da Srbija ima 10-15 stručnih ljudi koji taj posao mogu da stručno obavljaju. Zašto još nisu izabrani – to je pitanje za političke odlučioce i Vladu Srbije, koja te ljude treba da imenuje", kaže Nataša Dragojlović.\nResorna ministarka o timu nije želela da govori, kaže – hoće kada bude imala konkretnije podatke – uskoro. A Vlada je još u septembru 2013. propisala sastav: državni sekretari ministarstava iz različitih oblasti pregovora.


HomeKulturaGojković na svečanoj dodeli Vukove nagrade\n25/02/2021Redakcija BALKAN TVKultura, Vesti0\nBeograd, 25.2.2021 – Potpredsednica Vlade i ministarka kulture i informisanja Maja Gojković rekla je danas na svečanoj dodeli Vukove nagrade da Ministarstvo prepoznaje značaj ovog priznanja i njegovog doprinosa vrednovanju dostignuća iz našeg stvaralaštva, negovanja tradicije i predstavljanja srpske kulture u svetu, jer da bi bilo rezultata i postignuća, neophodni su čvrsti temelji.\n„Svesno toga, Ministarstvo kulture i informisanja čvrsto je opredeljeno ka osnaživanju oblasti kulturnog nasleđa i savremenog stvaralaštva, kao dve žile kucavice svake kulture“, rekla je ministarka i podvukla da bez uzajamnog prožimanja dva elementa: čuvanja baštine i tradicije i ulaganja u sadašnjost i samim tim u budućnost, nema ni jake države ni srećnog društva.\nGojković je podsetila da nema mnogo nagrada koje imaju ovako dugu tradiciju i čiji su nosioci najznačajnije ličnosti našeg kulturnog života.\n„Činjenica da su Vukovu nagradu poneli velikani srpske kulture kao što su naš nobelovac Ivo Andrić, Desanka Maksimović, Vasko Popa, Dobrica Ćosić i mnogi drugi, predstavlja veliku čast kako za prethodne tako i za ovogodišnje dobitnike. Ujedno, daje podstrek za budući rad, ali sobom nosi i nemalu dozu odgovornosti u daljem stvaranju“, rekla je Gojković u Predsedništvu Srbije.\nMinistarka je istakla da Ministarstvo aktivno radi na decentralizaciji kulturnog života, i na jačanju kulturne diplomatije jer je među današnjim i ranijim dobitnicima Vukove nagrade veliki broj onih koji su stvarali i živeli u manjim sredinama, kao i umetnika koji su postigli veliki uspeh i širom sveta.\n„Ukoliko želi da ima visoke domete, kulturna scena ne sme da bude ni rob pseudoelite, niti treba da bude usmerena isključivo na domaću publiku. Kultura mora da pripada svima, a kvalitetni kulturni sadržaji su najefikasniji put za bolju sliku o našoj zemlji u međunarodnim okvirima“, istakla je ona.\nOvom prilikom naglasila je još jedan jako bitan pravac razvoja naše kulture, a to je uvođenje umetnosti i kulturnih sadržaja u škole, imajući u vidu da je obrazovanje jedna od ključnih uloga ustanova kulture.\nGojković je rekla da biti na tragu Vuka Karadžića, i truditi se, onoliko koliko je to moguće, da se svojim delom dopre do prestola srpske kulture i nauke, gde pored Vuka stoluju Dositej, Njegoš, Andrić, Tesla, Pupin i Milanković, zadatak je i dobitnika današnjih priznanja i mladih generacija koje tek stupaju na scenu.\n„Možda to sada zvuči nestvarno, ali ni kada je Vuk krenuo u svet iz svog malenog Tršića malo je verovatno da je iko mogao da pretpostavi koliko će njegov rad postati bitan za čitav srpski narod“, podsetila je Gojković.\nMinistarka je najsrdačnije čestitala svim ovogodišnjim dobitnicima i poručila im da su, ne samo nosioci vrednih priznanja već i nastavljači Vukovog dela, neimari naše kulture i čuvari naše kulturne baštine za buduće generacije i da moraju biti istovremeno i ponosni i svesni „vetra u leđa“ i podsticaja koje donosi ovo vredno priznanje.


CRTA :Neophodno unapređenje izborne administracije i zakonodavstva - CRTA\nAktuelnosti / 15.10.2016.\nTokom održavanja vanrednih parlamentarnih izbora u proleće 2016. godine uočeni su ozbiljni nedostaci i nedorečenosti izbornog zakonodavstva koje mogu dovesti do daljeg smanjenja poverenja građana u kvalitet izbornog procesa. Kako bi se unapredio kvalitet izbornog procesa, CRTA posmatračka misija „Građani na straži“ predlaže niz preporuka od kojih se pojedine mogu sprovesti u kratkom roku, do predstojećih predsedničkih izbora i dugoročne koje zahtevaju promene većeg obima.\nUz koordinisan i organizovan rad nadležnih institucija, do predsedničkih izbora na proleće 2017. godine trebalo bi unaprediti sistem nadzora nad biračkim spiskom što podrazumeva pitanje ažuriranja i održavanja baze podataka biračkog spiska. Takođe, izmenama Zakona o jedinstvenom biračkom spisku trebalo bi omogućiti uvid u izvod iz biračkog spiska čime bi se građanima omogućilo da neposredno pre izbornog dana, u kratkom roku, provere na kom biračkom mestu treba da glasaju budući da se dosadašnja praksa uvida u elektronsku bazu biračkog spiska pokazala nepouzdanom.\nRIK bi trebalo pravovremeno i redovno da objavljuje sve relevantne izborne podatke (materijale, statistike, podatke o listama itd.) pravovremeno u „otvorenom“, mašinski čitljivom formatu, u skladu sa međunarodnim izbornim „open data“ standardima.\nCRTA posmatračka misija „Građani na straži“, u okviru preporuka koje zahtevaju duži vremenski period za sprovođenje, predlaže i uspostavljanje Republičke izborne komisije kao stalnog i nezavisnog tela koje bi se bavilo sprovođenjem izbora, edukacijom izborne adminstracije i unapređenjem izbornih procedura, što bi u značajnoj meri uticalo na unapređenje kvaliteta izbornog procesa. Dopunom Zakona o izboru narodnih poslanika potrebno je omogućiti RIK-u da, u postupku utvrđivanja rezultata glasanja, postupa po službenoj dužnosti (ex-officio), odnosno da ima pravo da preinači, menja i poništava odluke biračkih odbora.\nKompletan izveštaj CRTA posmatračke misije “Građani na straži” koji se odnosi na prevremene parlamentarne izbore 2016. godine sa svim preporukama dostupan je na sajtu Gradjaninastrazi.rs.\nCRTA je organizacija civilnog društva koja zajedno sa građanima utiče na povećanje otvorenosti i odgovornosti institucija i javnih funkcionera kroz praćenje njihovog rada. Cilj posmatračke misije ’Građani na straži’ u toku izborne kampanje 2016. godine bio je da efikasno isprati i analizira primenu zakona i međunarodnih standarda tokom pripreme i sprovođenja izbora, informiše građane o kvalitetu i demokratičnosti izbornog procesa i dešavanja tokom kampanje, i obezbedi brzu reakciju na kršenja izbornih procedura i procesa u lokalnim sredinama širom Srbije.


Istraga olupine aviona na letu MH17 - 21.02.2015, Sputnik Srbija\nIstraga olupine aviona na letu MH17\nMeđunarodni istražitelji koji ispituju uzroke obaranja aviona malezijske avio-kompanije nad istočnom Ukrajinom u julu prošle godine, sastali su se ove nedelje... 21.02.2015, Sputnik Srbija\n00:03 21.02.2015 (Osveženo: 16:19 05.10.2015)\nMeđunarodni istražitelji koji ispituju uzroke obaranja aviona malezijske avio-kompanije nad istočnom Ukrajinom u julu prošle godine, sastali su se ove nedelje prvi put radi zajedničkih konsultacija, ispitivanja olupine i delova trupa aviona, saopštili su holandski zvaničnici.\nU poslednjih nedelju dana tim je sproveo nekoliko istraga olupine, uključujući pukotine pokvarenih mehanizama i zgužvanih delova, naveo je u saopštenju Holandski bezbednosni odbor, piše agencija Rojters, a prenosi Radio televizija Srbije.\nIstražitelji će uskoro započeti trodimenzionalnu rekonstrukciju delova aviona u bazi holandskog vazduhoplovstva, gde je smeštena olupina dopremljena iz Ukrajine, naveo je nadležni Odbor i dodao da će rodbina žrtava moći da vidi olupinu početkom marta.\nPortparol tog Odbora je naveo da će nacrt izveštaja o okolnostima nesreće MH17 verovatno biti gotov posle ovoga leta.\nU inicijalnom izveštaju, holandski istražitelji su naveli da je trup letilice probijen „visoko energetskim objektom koji je mogao da dođe sa zemlje i iz vazduha“.\nTužioci su saopštili da su otvoreni za obe mogućnostima, ali veruju da je verovatnije da je avion oboren sa zemlje.\nRojters podseća da Holandija vodi kriminalnu i vazdušno-bezbednosnu istragu o nesreći, pošto su više od dve trećine žrtava bili Holanđani, mada su istražitelji iz Ukrajine, Malezije, Australije, Velike Britanije, Belgije i Nemačke takođe uključeni u istragu.\nPutnički avion malezijske avio-kompanije sa 295 putnika i članova posade na letu od Amsterdama do Kuala Lumpura, prošlog leta oboren je nad istočnom Ukrajinom, na oko 50 kilometara od ruske granice.


Statističke igre “smanjile” javni dug\n14. jan. 2018. 10:00 Objavljeno u FINANSIJE\nBEOGRAD – Stručnu javnost je prije nekoliko dana prilično iznenadila tvrdnja predsjednika Srbije Aleksandra Vučića da je javni dug naše zemlje u odnosu na bruto domaći proizvod smanjen na 57 odsto, odnosno da se našao ispod mastrihtskog kriterijuma prezaduženosti od 60 odsto BDP-a.\nIstovremeno posljednji zvanični podaci Ministarstva finansija s kraja novembra pokazuju da je javni dug iznosio 62,6 odsto BDP-a, a u međuvremenu nije bilo većih otplata dugova.\nObjašnjenje ovog smanjenja udjela javnog duga u BDP-u od više od pet odsto BDP-a praktično preko noći u stvari leži u načinu obračuna koji baš nije po međunarodnim standardima, ali kog se Ministarstvo finansija drži već dugi niz godina. Tako je i sada predsjednik stavio u odnos iznos javnog duga sa procjenom bruto domaćeg proizvoda za 2018. godinu koji tek treba da se ostvari i koji će biti poznat za 12 mjeseci, umjesto da ga uporedi sa BDP-om u 2017. godini.\nFiskalni savjet je još 2012. godine predlagao da Ministarstvo finansija prihvati međunarodno prihvaćenu metodologiju po kojoj se javni dug stavlja u odnos sa BDP-om ostvarenim u prethodnih 12 mjeseci upozorivši na manjkavosti metodologije koju koristi država. Na ovaj način, kada se u januaru iskazuje nivo javnog duga u odnosu na BDP, dolazi do naglog pada jer je procijenjeni BDP u 2018. godini veći od ostvarenog 2017. Takođe, nije neuobičajeno da vlasti procijene privredni rast optimistično, mada za ovu godinu to vjerovatno nije slučaj.\nPrema preliminarnim podacima Uprave za javni dug na dan 11. januara, javni dug je iznosio 2,75 biliona dinara ili 23,2 milijarde evra. Da se ovaj iznos stavio u odnos sa BDP-om ostvarenim u 2017. godini koji je iznosio 37,6 milijardi evra odnos bi bio 61,6 odsto i bio bi nešto viši od granice prezaduženosti koju propisuju mastrihtski kriterijumi. I ovo je prilično dobar rezultat s obzirom da prema Fiskalnoj strategiji država očekuje da na kraju 2018. godine javni dug bude 62,8 odsto, a u januaru je već bolja situacija.\nMeđutim, izgleda da to nije dovoljno, pa da bi slika izgledala što ružičastije, kada se ovaj iznos javnog duga stavi u odnos sa BDP-om koji je planiran da se ostvari u 2018. a prema projekcijama iz Fiskalne strategije to bi trebalo da iznosi oko 40 milijardi evra (realni rast od 3,5 odsto plus deflator od 2,8 odsto) onda se dobije sjajni, ali za sada nerealni podatak od 58 odsto BDP-a. Ovaj “trik” koristile su sve vlade do sada, a očigledno je apel Fiskalnog savjeta ostao neprimećen.\nMilojko Arsić, profesor na Ekonomskom fakultetu, potvrđuje da je standardna međunarodna metodologija da se javni dug dijeli sa zbirnim BDP-om u prethodna četiri kvartala.\n“Važno je da se držimo međunarodnih standarda u metodologiji obračuna javnog duga i BDP-a. Ovako smo čim smo ušli u 2018. podelili javni dug sa BDP-om iz 2018. koji je neki budući BDP koji se nije ostvario, a možda neće ni ostvariti, a prikazali smo pad od šest, sedam procentnih poena”, objašnjava Arsić napominjući da se radi o obliku manipulacije podacima.\nIpak, do smanjenja javnog duga jeste došlo samo ne u tolikom obimu. Stanje duga od 11. januara bilo je za oko 40 milijardi dinara manje nego na kraju novembra. Takođe, treba podsjetiti da je država u novembru isplatila dospjele evroobveznice od 750 miliona dolara iz sopstvenih sredstava. Takođe na smanjenje javnog duga prošle godine uticalo je i jačanje dinara prema evru i dolaru, pa je iznos javnog duga u evrima samo na osnovu toga smanjen za oko milijardu evra.\nKljučne riječi: bdp, izbor, javni dug, ministarstvo finansija srbije, srbija, vaszno\nJavni dug Srbije 64,3 odsto BDP\nSrbija se u januaru razdužila za 125 miliona evra\nJavni dug Srbije u avgustu manji za 190 miliona evra


Vakcine prozivođača AstraZeneka dopremljene su na aorodrom "Nikola Tesla" u Beogradu. (Foto: Predsedništvo Srbije, Dimitrije Goll)\nEpidemiolog i član Kriznog štaba Predrag Kon izjavio je u nedelju da porast broja novozaraženih koronavirusom ne može biti tako veliki kao ranije, jer je kolektivni imunitet na nivou koji to neće omogućiti, ali da ćemo imati porast koji će trajati još neko vreme.\nKon je za TV Prva, kako prenose B92 i FoNet, rekao da još nije raspravljano o pooštravanju postojećih mera, ali da u okviru medicinskog dela Kriznog štaba postoji mišljenje da neko vidljivo zaoštravanje mora da postoji, jer porast broja novozaraženih predstavlja dodatni rizik na koji treba reagovati.\nJoš 2.442 novozaražena u Srbiji, gužva za vakcinaciju na Sajmu\nOn je ukazao da se mora naćin način da se zaustavi priliv obolelih od korona virusa u bolnice, jer su lekari i medicinsko osoblje iscrpljeni.\n"Neko zaoštravanje vidljivo mora da postoji. Rast predstavlja rizik. Samo zadržavanje postojećih mera je bolje nego da se popušta", objasnio je Kon.\nPrema njegovim rečima, tek se nakon tri miliona vakcinisanih može se govoriti o izlasku iz pandemije.\nU Srbiju stigle vakcine AstraZeneka\nPredsednik Srbije Aleksandar Vučić dočekao je na beogradskom aerodromu "Nikola Tesla" avion kojim su u Srbiju dopremljene vakcine kompanije "Astra Zeneka". U Srbiju je stiglo 150.000 doza, javlja N1.\nZajedno sa predsednikom Vučićem, vakcine su na aerodromu dočekali i ministar zdravlja Zlatibor Lončar i ambasadorka Velike Britanije u Srbiji.\nPredsednik Srbije Aleksandar Vučić dočekao je isporuku vakcina proizvođača AstraZeneka, na aerodromu "Nikola Tesla", u Beogradu, 21. februara 2021. (Foto: Sajt Predsedništva Srbije, Dimitrije Goll)\nDolaskom vakcina AstraZeneke, Srbija, uz Ujedinjene Arapske Emirate, postaje jedina zemlja koja ima više od tri vakcine na raspolaganju, rekao je Vučić naglašavajući da je za to bilo potrebno mnogo truda.\n"Molio sam i Borisa Džonsona i neke druge ljude u britanskoj vlasti, hvala im na podršci. Da se zahvalim indijskom premijeru, ministru spoljnih poslova, cena za ove vakcine je najpovoljnija, po izuzetno povoljnim cenama uspeli smo da obezbedimo vakcine, koje su od sutra dostupne našim građanima“, rekao je Vučić.\nZamolio je da se građani ne opuštaju, iako je broj dostupnih vakcina velik.\n"Moramo da ubrzamo vakcinaciju, da dođemo do million makar prvovakcinisanih do kraja februara, a da broj revakcinisanih pređe 650 hiljada, i u onda ćemo u martu početi da osećamo blagodeti, uprkos našem ponašanju", dodao je Vučić, javlja N1.


LOKALNI ODBORI SAMI ODLUČUJU O KOALICIJAMA Za Predsjedništvo DNS izlazak iz vlasti je završena priča - Srpskainfo\nSjednica Predsjeništva DNS zakazana je za danas u 15 časova u Banjaluci, a ključna tema o kojoj će se raspravljati jeste izjašnjenje lokalnih odbora stranke o tome sa kim žele u koaliciju nakon što je DNS saopštio da izlazi iz vlasti na nivou Srpske i BiH.\nIzvori Srpskainfo kažu u će najvjerovatnije biti zauzet stav da se opštinskim i gradskim odborima dozvoli da sami odluče sa kim žele da kaoliraju, kao što je to i do sada bio slučaj.\nPodsjećamo da je DNS i prije raskida kaolicije sa SNSD, u manjem broju opština kao što je Čelinac, odlučio da koalira sa strankama iz drugog političkog bloka.\n– Prema onom što su dostavili u centralu stranke, brojčano su u blagoj prednosti oni odbori koji su za raskid kaolicije sa SNSD i na lokalu i za koalicije sa nekim drugim strankama na predstojećim lokalnim izborima. Predsjedništvo nema namjeru da nameće stavove, nego je samo tražilo izjašnjenje lokalnih odbora DNS – tvrdi naš sagvornik.\n“SLUŠAMO GLAS NARODA I TAKO OKREĆEMO BROD” Lider DNS s članstvom poslao poruku sa Trga Krajine (FOTO)\nPodsjećamo, Opšinski odbor DNS Pale nedavno je saopštio da na idućim izborima daje podršku kandidatu SDS i PDP za načelnika opštine. Istovremeno, Gradski odbor DNS Banjaluka, prema nezvaničnim podacima, ostao je pri podršci Igoru Radojičiću.\nKada je u pitanju republički i nivo BiH, naši izvori tvrde da se o tome neće raspravljati na današnjoj sjednici Predsjedništva DNS.\n– Vrh stranke, lider Nenad Nešić i Predsjedništvo, su jedinstveni po tom pitanju. Smaraju da je na to stavljena tačka i principijelno ostaju pri odluci da istupe iz vladajuće koalicije – kažu izvori Srpskainfo.\nNakon sjednice Predsjednštva DNS bila je zakazaka konferencija za novinare, ali je ipak otkazana.\nPolitika DNSKoalicijalokalni odboriNenad NešićPredsjedništvoVlast


SINDIKALNI predstavnici radnika Fijata dobili su pisane garancije da će ih predsednik Srbije Aleksandar Vučić primiti u subotu u devet časova, pa su prekinuli protest.\nPodsećamo, grupa od oko 300 ljudi, među kojima su i sindikalni predstavnici radnika Fijata, ali i opozicioni politički aktivisti, blokirala je nekoliko sati međunarodni auto-put kod Sava centra u Beogradu i pokušavala jezikom ucena da pregovara sa državom.\nOni su prvo odbili razgovore sa premijerkom Srbije Anom Brnabić, duplirali zahteve i otpočeli protest.\nNakon toga ponuđen im je sastanak sa predsednikom, ali oni su zahtevali da se taj susret održi odmah danas.\nPredstavnici radnika Fijata tražili su da se ispune njihovi zahtevi, a pre svega da oni koji ne žele da rade u Fijatovim fabrikama u inostranstvu mogu da zadrže posao u Kragujevcu, kao i da se za one koji ostanu bez posla postigne dogovor o višim otpremninama.\n22. 06. 2022. u 18:11\nAleksandar Vučić blokada fijat radnici Fijata


Vlada TK izdvojila više od milion KM za poboljšanje zdravstvene zaštite Bošnajaka u RS-u - Zvornicki.ba\nVlada TK izdvojila više od milion KM za poboljšanje zdravstvene zaštite Bošnajaka u RS-u\nVlada Tuzlanskog kantona je danas donijela Odluku o ostvarivanju prava iz primarne zdravstvene zaštite Bošnjaka povratnika u Republiku Srpsku u javnim zdravstvenim ustanovama na području Tuzlanskog kantona.\nOvom odlukom povratnicima iz Federacije Bosne i Hercegovine u Republiku Srpsku omogućeno je ostvarivanje prava na korištenje primarne zdravstvene zaštite u svim javnim zdravstvenim ustanovama na području Tuzlanskog kantona. Podsjetimo daje prije nekoliko sedmica Federalno ministarstvo raseljenih osoba i izbjeglica u ove svrhe izdvojilo dva miliona KM za podršku svim povratnicima. Današnjom odlukom Vlada TK podržala je još jednu uspješnu inicijativu i aktivnost ministarstva koje predvodi Edin Ramić.\nSredstva za finansiranje primarne zdravstvene zaštite povratnika osigurala bi se u Finansijskom planu Zavoda zdravstvenog osiguranja Tuzlanskog kantona u iznosu do 1.120.000,00 KM.\nZa domove zdravlja Čelić, Doboj Istok, Kladanj, Sapna i Teočak utvrđena su sredstva u ukupnom iznosu do 600.000,00, dok je 520.000,00 KM utvrđeno JZU Univerzitetski klinički centar Tuzla, iz razloga što se značajan broj usluga specijalističko – konsultativne i vanbolničke dijagnostičke djelatnosti sekundarnog i tercijarnog nivoa ovoj populaciji pruža u ovoj zdravstvenoj ustanovi.


Vesti online / Vesti / Svet / Otkud Moskvi to čudo tehnike?\nRuski lovac pete generacije Su-57 PAK-FA već danima je glavna tema u američkim medijima čija su specijalnost geopolitika i vojno-stručna tematika, a posebno posle izjave ruskog generala Viktora Bondareva da ovaj avion može da se nadogradi tako da se slobodno može nazvati "avionom šeste generacije" (o čemu je naš list pisao pre nedelju dana).\nLovac Su-57: Tek poleteo, a već ulica strah\nUgrožava nadmoć SAD u vazduhu\n"Radi se o izuzetnom avionu koji po svojim ukupnim letačkim i taktičkim karakteristikama može biti avion ne samo pete, već i šeste generacije", izjavio je Bondarev govoreći o Su-57.\n* Pentagon na mukama zbog ruske i kineske avijacije\nOn je inače bivši komandant ruskih vazdušno-svemirskih snaga i heroj Ruske Federacije, a pritom je u detalje upoznat sa mogućnostima novog ruskog lovca.\nAmerikanci, koji su u nekoliko navrata javno obznanili kako razmatraju različite koncepte aviona šeste generacije, uznemireni su i samom najavom da je "njihova nedodirljiva vazdušna nadmoć ugrožena".\nAmerički avion šeste generacije, inače, trebalo bi da zameni njihovog lovca pete generacije F-22 raptor, međutim, oni za sada nemaju jasno profilisanu listu tehničko-taktičkih prioriteta, zbog čega je nejasno protiv kakvih ciljeva bi se uopšte takav avion borio.\nI marinci čekaju novi avion\nČesto se ovaj projekat još naziva F/A-XX. Međutim, baš kao i u slučaju s projektom Penetrating Counter Air, ni američki pomorci nisu sasvim raščistili sa kakvim će se sve pretnjama njihovo vazduhoplovstvo suočiti posle 2030. godine.\nInače, ovaj projekat vodi američka multinacionalna kompanija Boing, i on predviđa razvoj letelice koja će se proizvoditi u dve varijante: onoj sa posadom i drugoj - bez posade.


Knjiga Milana Ružića 'Narod za izdavanje' – nagoveštaj novog velikog pisca\nIzvor: Radio Televizija Vojvodine, 05.Dec.2019, 10:20\nKnjiga Milana Ružića "Narod za izdavanje" – nagoveštaj novog velikog pisca\nPromocija knjige Milana Ružića "Narod za izdavanje" održana je sinoć u Velikoj sali SKC-a, umesto u Maloj kako je planirano, jer je izazvala je veliku interesovanje publike.\nBećković je imao samo reči hvale za mladog pisca, navodeći da se "sve na svetu mnogo promenilo, samo se pesme pišu kao nekada".\n"Ako onaj ko piše ima dara, treba se >> Pročitaj celu vest na sajtu Radio Televizija Vojvodine << za njega i boriti. Kada sam ja počinjao, znalo se da je u kafani najgora uvreda reći da je neko netalentovan. Ne znam kako se to u međuvremenu izgubilo. Zato kažem da onaj ko uzme da čita Milana Ružića, videće kako su počinjali oni koji su daleko dogurali", kazao je Bećković.\nAkademik je ukazao i na današnje vreme gde je internet izbrisao sve granice, da je jezik nekada postojao da se njime nešto različito kaže, a da je danas nevažno kako je nešto rečeno, kao i da "kultura iskače iz džepa".\n"Živeo sam u vreme kada se u knjigu verovalo. Kriza kulture nastala je kada je svaki čobanin dobio svoj telefon, svima je kultura dostupna 24 časa, ali niko time neće da se bavi. Čoveku je lakše da pročita sa interneta nego da u stvarnosti doživi. Potrčko nam je za sve. Proputovali smo, a sa mesta se nismo mrdnuli", rekao je Bećković.\n"Margina i besparica mogle bi biti istinski izazov za one koji imaju šta da kažu. Dobro je što nema para jer sve što valja, odavno je stvoreno. Šta će vam pare ako nemate šta da kažete. To je i poruka za Milana da ne odustaje ako je pravi, ako ima šta da kaže, ne predajte se ako imate zašta da se borite", poručuje Bećković.\nSvet je tako projektovan, kako ističe, da najgori prežive, a najbolji nestanu, umetnička scena zato liči "na kinesku pijacu za koju su krivi sami pisci koji su dopustili toliki poremećaj svih vrednosti".\n"Bilo bi dobro da postoje inspekcije za umetnička dela, poput inspekcija za procenu kvaliteta robe. Uprkos svemu čitaoci znaju šta je pravo. Znamo šta je odlivak, a šta unikat", kaže Bećković.\nVrednost Ružićevog jasnog pisanja, smatra, leži u tom jasnom govoru jer je "poezija koja nije jasna završila svoje, a sada je vreme za onu uz koju čitalac ima doživljaj ravan onom koji je imao i pisac".\n"Ljudi su se umorili od izmišljotina, ali i dalje postoji vera u knjigu", kazao je akademik.\nKaporova je istakla da se Ružić izdvaja od mladih danas jer je većina "opterećena defetizmom, dok se iz njegovog dela iščitava iskra dobrote, vere u život i čoveka, duboka veza sa iskonskim...".\n"U Milanovom pisanju može se prepoznati ono parničenje sa svetom koje poseduje Matija Bećković. Mislim da je on novi mladi glas koji obećava", kazala je Vesna Kapor.\nMiloš Ković smatra da Ružić poseduje izrazitu prisutnost, istorijsku svest u smislu sazrelog osećanja, zajedničkog sećanja i sudbine, razlikovanja laži od istine...\n"Milan u svom delu ima tu spremnost da se laž nazove pravim imenom. Pokazuje da je naša najslađa reč - laž i da mi živimo u njoj, da nam je plasiraju. Dakle istorijska svest prepoznaje ono što jeste, ono što su ključne uporišne tačke našeg sećanja, početak naše moralne svesti", kazao je Ković.\nOn je izdvojio nekoliko ideja kojom se Ružić u svojoj knjizi bavi, poput pokajanja, osećanja ogrešenja, ideje žrtve, identiteta, odricanje od svega što je prolazno - što ga kako ističe, čini dubokim moralistom koji je "dokaz sazrevanja mlade genracije koja hrabri i daje veru."\nVladimir Kecmanović, kao urednik izdanja, kazao je da je svestan da izdavačka kuća Službeni glasnik, koja i izdaje "Narod za izdavanje", ima dobre naslove, ali da nije komercijalna.\n"Ako bi Milanu bila važna prodaja, onda bi morao da potraži tiražnijeg izdavača. Želim da istaknem svakako da je fascinantno to što neko na početku svog pisanja bude tako sposoban da piše tako jednostavno i bez viška reči, bez pompeznosti kojoj su skloni mladi pisci", istakao je Kecmanović.\nSmatra da je vrlo neobičan žanr kojim Ružić piše - između esejistike, proze i poezije, hibridni žanr koji mu ide dobro, i pri kome treba da ostane.


Vesti online / Vesti / Svet / Amerikanci uznemireni, Putin šalje novo naoružanje Asadu!\nRusija bi mogla da uputi u Siriji dodatno naoružanje, uključujući artiljeriju namenjenu zaštiti svojih vojnika, a to je predviđeno ranije datom saglasnošću za angažovanje Oružanih snaga Rusije u Siriji, izjavio je šef Komiteta Saveta Federacije za odbranu i bezbednost Viktor Ozerov.\nHaubica M-30 (Foto: Ilustracija)\nTelevizijski kanal Foks njuz saopštio je ranije da Rusija upućuje u Siriju oko 20 haubica M-30, koje su već deo naoružanja sirijske armije.\n- Ne vidim nikakve osnove za uznemirenost naših zapadnih kolega. Rusija u Siriji vodi borbu protiv terorizma, ne namerava ni sa kim više da ratuje i ako se pojavi neophodnost da se pojačaju naše artiljerijske jedinice za zaštitu naših vojnika, onda tu nema ničeg kriminalnog - objasnio je Ozerov.\nOn je podsetio da u saglasnosti koju je Savet Federacije dao ruskom predsedniku Putinu za angažovanje ruske vojske u Siriji količina i vrste naoružanja nisu precizirani, zbog čega je povećanje njihove brojnosti moguće i bez saglasnosti Saveta Federacije.


Krkobabić: Za nove zadruge do 7,5 miliona, za stare do 15 - Ekonomija - Dnevni list Danas\nPočetna » Ekonomija » Krkobabić: Za nove zadruge do 7,5 miliona, za stare do 15\nZavršna verzija Programa podrške sprovođenju mera ravnomernog regionalnog razvoja učešćem države u ekonomsko-finansijskim podsticajima za zemljoradničke i poljoprivredne zadruge u 2019. godini na celokupnoj teritoriji Republike Srbije\n1Piše: E. D. 01. marta 2019. 23.05\nFoto: Ministarstvo za regionalni razvoj\nNaročito u Nišavskom, Topličkom, Pirotskom, Jablaničkom i Pčinjskom upravnom okrugu, razmatrana je juče na sastanku sa predstavnicima zadrugarskih saveza, saopšteno je iz kabineta ministra Milana Krkobabića, zaduženog za ravnomeran regionalni razvoj.\nProgramom koji je osmislio i već treću godinu za redom uspešno realizuje kabinet Krkobabića, zadrugama je u ovoj godini bespovratno namenjeno oko 700 miliona dinara, što je 3,5 puta više nego u 2017. godini, kada je započet projekat „500 zadruga u 500 sela“. Ministar je najavio da će ove godine sredstva dobiti oko 70 zadruga, i objasnio novine u podsticanju specijalizovanih zadruga, koje su iskorak u odnosu na mešovite, i intenzivnu proizvodnju koja u perspektivi ima više faze prerade. Domaćinima Srbije ministar je poručio „Pare su i ove godine obezbeđene, država vas neće izneveriti „.\nAkademik Dragan Škorić zadovoljan je što Akademijski odbor SANU ponovo radi sa kabinetom ministra Krkobabića na zajedničkom projektu obnove zadrugarstva. „Želja nam je da ove godine imamo što više zadruga sa intenzivnom proizvodnjom i da iskoristimo sve prirodne resurse koje imamo i tako pokrenemo i oživimo naša sela“, rekao je na skupu.\nU prošloj godini bespovratna sredstva dobile su 72 zadruge, od kojih su dve složene, na celoj teritoriji Srbije, uključujući i jednu zadrugu sa Kosova i Metohije. Novoformiranim zadrugama je i ove godine namenjeno do 7,5 miliona, a starim zadrugama do 15 miliona dinara.\n– Raduje činjenica da je, bez obzira na podsticajna sredstva države koje su neke od zadruga dobile, od sredine 2017. godine, kada je pokrenut projekat popularno nazvan „500 zadruga u 500 sela“, osnovano 350 novih zadruga, što govori o vraćanju poverenja u udruživanje u Srbiji. Očekuje se nastavak pozitivnog trenda širenja zadrugarstva u zemlji i stvaranje pozitivne celokupne klime za opstanak sela Srbije – navodi se u saopštenju.\nMilan Krkobabić, zadruge, zemljoradnja\nPosle vanrednog stanja su izbori pa svi redom pa i Milan Krkobabic ne zeli da sedi skrstenih ruku i zeli da bude aktivan u predizbornoj kampanji i da podigne svoj rejting koji je opravdano, drasticno opao.Nisam siguran da je on prava osoba, sudeci po sposobnostima za funkciju koju obavlja.On je jedan od onih koji je preko noci dobio funkciju na kojoj se nije snasao, mada je trebao da zna da i za vodjenje zemljoradnicke zadruge u nekom zabacenom selu trebaju sposobnosti a kamoli za funkciju ministra koju on obavlja.Partijski dogovor je po “ÁF UF“, daj sta das, sistemu podelio vazne funkcije a na adekvatno obrazovanje ,sposobnosti i pripreme nije posvecivana paznja pa se mnogi nisu snasli, mada se nogama i rukama bore za udobnu fotelju i cesto pokazu koliko su nesposobni da ne budem grub pa da kazem“smesni“.Kod nas u Srbiji sve moze da prodje preko noci dogovorom partija koje formiraju vlast,dok se u drugim uredjenim zemljama cene obrazovanje i sposobnosti.Na zalost kakva je takva Srbija je nasa i tesko ce se promeniti.


#PorodicneFirme2017 - Minja Bolesnikov: U Grand Motorsu se stalno dešavaju neke lepe, nove stvari i naša mreža raste! - Svet portal\nHome #PorodicneFirme2017 – Minja Bolesnikov: U Grand Motorsu se stalno dešavaju neke lepe, nove stvari i naša mreža raste!\n#PorodicneFirme2017 – Minja Bolesnikov: U Grand Motorsu se stalno dešavaju neke lepe, nove stvari i naša mreža raste!\nPrezenter Case study – Grand Motors i učesnik panela “Angažovanje spoljnih menadžera u porodičnim firmama” bio je Minja Bolesnikov, direktor marke Ford u Srbiji u okviru Grand Motors-a, koji nam je tokom konferencije rekao:\n“U Grand Motorsu se stalno dešavaju neke lepe, nove stvari. Trenutno se otvaraju novi dileršipi u Jagodini, u Šapcu je već postavljen, tako da naša mreža raste. Potpuni su sad hit novi Volvo-i…”


Predsjednik UEFA-e poručio da se EP neće igrati pred praznim tribinama\nPlan je, tvrdi Čeferin, da se mečevi igraju kako je planirano, u 12 različitih gradova, i sa navijačima na tribinama\nPredsjednik Evropske fudbalske unije (UEFA) Aleksandar Čeferin učestvovao je na humanitarnom susretu legendi Hrvatske i Slovenije, a nakon meča otkrio je pojedinosti vezane za Evropsko prvenstvo.\nJoš uvijek je mnogo nepoznanica vezanih za Evropsko prvenstvo koje se igra predstojećeg ljeta. Planirano je da se igra u 12 gradova, ali s obzirom na pandemiju korona virusa i dalje nije poznato šta će se dogoditi.\nPlan je, tvrdi Čeferin, da se mečevi igraju kako je planirano, u 12 različitih gradova, i sa navijačima na tribinama.\n„Za krajnji rok smo odredili 20. april. Tada će biti poznata konačna odluka“, rekao je Čeferin i nastavio:\n„Idealan scenario bi bio da sve ostane kako je prvobitno planirano, dakle da se igra u 12 već određenih gradova. Ali, ako to ne bude moguće, onda će se igrati u 10 ili 11 zemalja ukoliko jedan ili više gradova i stadiona ne budu ispunjavali zahtijevane uslove“, dodao je prvi čovek UEFA.\nOno što raduje mnoge fanove, jeste potvrda da će se utakmice igrati pred navijačima.\n„Imamo nekoliko scenarija, ali jedina stvar za koju smo sada sigurni je da se neće igrati pred praznim tribinama. Svi domaćini morat će da garantuju moguće prisustvo navijača na mečevima“, zaključio je Čeferin.\n#evropsko prvenstvo#Aleksander Čeferin\nPoznate su sve grupe Evropskog prvenstva


Dogovoru o podjeli imovine između Doboja i Stanara prisustvovao i Dodik\nNarodna skupština RS je 9. septermbra 2014. godine usvojila Zakon o osnivanju opštine Stanari, koja je do tada bila u sastavu Doboja\nGradonačelnik Doboja Boris Jerinić i načelnik opštine Stanari Dušan Panić postigli su danas sporazum o podjeli imovine između Doboja i Stanara.\nSporazum predviđa da će imovina grada Doboja, koja se nalazi na područuju Stanara, sporazumno preći u vlasništvo ove opštine.\nDoboj će isto tako nastaviti da izmiruje finansijske obaveze koje, prema izjavi vještaka, iznose 2,9 miliona KM.\nOvaj sporazum će biti ratifikovan u parlamentima Doboja i Stanara.\nSastanku predstavnika dvije lokalne zajednice, koji je održan danas u Doboju, prisustvovao je član Predsjedništva BiH Milorad Dodik koji je pohvalio ovaj dogovor, te istakao kako grad Doboj ovim sporazumom ništa ne gubi, te najavio finanisijsku podršku Vlade RS u infrastrukturnim projektima.\nDodik je rekao da je do sporazuma došlo i zbog toga što je SNSD na čelu ove dvije lokalne zajednice, te da i druge treba da pokažu takvo jedinstvo.\nOn je dodao da je Doboj veliko gradilište i da je trenutno operativno oko 680 miliona KM zahvaljujući dobrom radu Gradske uprave i Vlade RS.\nDodik je posebno pohvalio gradsku vlast u Doboju koja jedino provodi mjere pronatalitetne politke sufinansiranjem stanova za mlade bračne parove, te istakao da ga to čini liderom među ostalim lokalnim zajednicama.\nJerinić je rekao da će ovaj sporazum biti potpisan 11. marta na sjednici Skupštine grada, te ocijenio kako i Doboj i Stanari zbog blizine teritorija moraju da pokažu jedinstvo kada je riječ o upravljanju imovinom.\nPanić je rekao da je zadovoljan postignutim dogovorom i da se nada da će uskoro biti realizovan.\nNarodna skupština RS je 9. septermbra 2014. godine usvojila Zakon o osnivanju opštine Stanari, koja je do tada bila u sastavu Doboja.\nKopajući mezar preminuloj ženi pronašli skelet\nDodik tvrdi da nije SNSD u koaliciji s SDA, već PDP i SDS?!\nDodik: Više nego ikada potrebno okrenuti se porodici, prijateljima i svom narodu


Remi Vogošće i Slavije na startu Premijer lige BiH – Svijet Rukometa\nHome / BiH Rukomet / Premijer liga (M) / Remi Vogošće i Slavije na startu Premijer lige BiH\nRedakcija 21. Septembra 2019.\tPremijer liga (M) 362 Views\nU prvom kolu Premijer rukometne lige BiH Vogošćani su na domaćem parketu dočekali ekipu Slavije sa kojom su podijelili bodove odigravši neriješeno 23:23 (12:12).\nGosti iz Istočnog Sarajeva, predvođeni bivšim igračima Vogošće i trenerom Goranom Tomićem, pokazali su se kao tvrd orah, i čak su u završnici meča preko Adisa Hrbata imali šansu da odnesu pun plijen kući.\nNakon početnog vodstva Vogošće, koja je u ovom susretu bila sa čak deset novajlija u sastavu, gostujuća ekipa uspjela je nametnuti svoj tempo, usporiti igru i igrati duge napade, a gotovo sve greške Vogošćana kažnjene su pogotcima. Od sredine prvog poluvremena rezultat je bio izjednačen, igralo se gol za gol pa se i na odmor otišlo sa neriješenim rezultatom – 12:12.\nU nastavku se očekivala furioznija igra domaćih no na samom početku poluvremena Slavija se bolje snašla i u 38-oj minuti došla do velikih +3 (14:17).\nSredinom drugog poluvremena Vogošća je konačno ubacila u brzinu više i serijom od 7-1 probudila i publiku i nadu da će biti upisana prva pobjeda. U 55-oj minuti oni su vodili sa +3 (23:20) i trebalo je samo rutinski privesti utakmicu kraju.\nNo slijedi novi neshvatljivi pad u igri, tri vezana gola za goste koje postiže do tada nevidljivi Tošić i na kraju se spašavao čak i neriješeni rezultat.\nNajprecizniji na meču bio je bivši igrač Vogošće Adis Hrbat koji je za goste postigao 8 golova i imao meč loptu u posljednjim sekundama utakmice. U redovima domaćih lijevo krilo Pašalić matirao je gostujuće golmane 5 puta a spomenimo i odličnu partiju Efendića na golu Vogošće koji je zabilježio 15 uspješnih odbrana.\nStručni štab RK Vogošća Poljine Hills nema previše vremena za analizu i ispravljanje grešaka jer već narednog vikenda slijedi teško gostovanje u Trebinju kod ekipe Leotara. Početkom oktobra Vogošćani će odigrati i dvomeč sa litvanskom Švijesom iz Viljnusa u okviru drugog kola EHF Challenge kupa.


Evropska nedelja sporta u Zaječaru – RADIO TELEVIZIJA BOR\nZAJEČAR – Evropska nedelja sporta u Zaječaru počela je košarkom na sportskim terenima Osnovne škole „Hajduk Veljko“. Manifestaciju je otvorio Milan Stanković, pomoćnik gradonačelnika za sport.\nObeležavanje je nastavljeno rukometom na sportskim terenima na Popovoj plaži, gde su rukometaši i rukometašice Rukometnog kluba Zaječar održali javni trening. Iz ovog kluba izražavaju zahvalnost sportskom savezu jer ih je uključio u jedan ovako veliki događaj.\nMladi rukometaši i rukometašice, jesu mladi, ali većina njih u ovom sportu ima iskustvo veće od jedne decenije, a neretko se osim rukometa, bave i drugim sportovima i svesni su značaja ove manifestacije.\nEvropska nedelja sporta se obeležava već sedam, godina. Poslednje četiri godine ona se obeležava i u Zaječaru, a organizaror je Sportski savez grada Zaječara, uz podršku grada i u saradnji sa gradskim sportskim klubovima i školama.\nEvropska nedelja sporta trajaće do 30. septembra, do kada će u Zaječaru svakodnevno biti organizovan niz javnih i pokaznih treninga u različitim sportskim disciplinama, a koji će biti potpuno otvoreni za sve zainteresovane, a pre svega najmlađe.\nTags: evropska nedelja sporta, košarka, Osnovna škola Hajduk Veljko, rukomet, Rukometni klub Zaječar, Zaječar\nPrevious Rukometašice i fudbaleri na domaćem terenu\nNext Medalje za mlade borske kik boksere, džudiste i karatiste


RTCG - Radio Televizija Crne Gore - Nacionalni javni servis :: Društvo :: Konkurs za koprodukciju i nezavisnu produkciju\nRTCG 04. 08. 2018. 07:02 >> 06:49 0\nKonkurs za koprodukciju i nezavisnu produkciju\nRadio-televizija Crne Gore (RTCG) raspisala je javni konkurs za ulaganje u koprodukciju programskih sadržaja i otkup i emitovanje audio-vizuelnih djela nezavisnih proizvođača za tekuću godinu.\nKonkurs će biti otvoren do 18. septembra, a objavljen je NA OVOM LINKU portala rtcg.me i u dnevnim novinama. Naime, konkurs je usmjeren na crnogorsko umjetničko tržište, odnosno nezavisne producente i nevladine organizacije koje imaju licencu za proizvodnju i emitovanje audio-vizuelnih formata.\n"Takođe da imaju sjedište, odnosno prebivalište u Crnoj Gori i svi oni kriterijumi koji su važni i koji moraju biti u skladu sa programskom politikom i kriterijuma Javnog servisa", kazala je glavna producentkinja RTCG, Aleksandra Vojvodić.\nZainteresovani moraju podnijeti potpisane i ovjerena prijave.\n"Došli smo na ideju, implementirali kroz naše pravilnike, da svi zainteresovani ukoliko nemaju potpuno dokumentaciju u roku od pet dana od dana formalne evaluacije, mogu na poziv naše komisije dostaviti ono što nedostaje", rekla je Vojvodić.\nKonkursi realizovani 2016. i 2017. godine pokazali su dobre rezultate. Tek ćemo da gledamo filmove "Između dana i noći", "Dohvati nebo", "Granica kiše", "Igram svoju igru" i mini seriju "Grudi".\nReditelj Andro Martinović kaže da je veoma dragocjeno što je televizija tu praksu, sada kroz institut konkursa, uspostavila kao model podrške nezavisnim produkcijama.\nKroz partnerstvo, kaže Martinović, biće lakše raditi filmove, serije i druge formate, za koje baš i nema izdašnih fondova.\n"Sa druge strane, mislim da bi bilo moguće napraviti jednu drugu vrstu sprege u toj saradnji koja, dakle, ne bi bila samo finansijska, nego da se i ljudi iz televizije uključe u proizvodnju tih programa, jer imali bi tu prilike da rade sa nekim veoma iskusnim i afirmisanim ljudima i da steknu dodatna znanja iskustva", kazao je on.\nNaša kuća je raspisala je ne manje bitan interni konkurs za igrani TV program, kako bi nastavili njegovati sopstvenu produkciju. Za konkurs je opredijeljeno 45.000.\nPrilog: Milanka Sredanović, RTCG


Dveri: Vučićev režim je Vojsku i policiju doveo na rub egzistencije | Patriot\nNaslovna Stav Dveri: Vučićev režim je Vojsku i policiju doveo na rub egzistencije\nDveri: Vučićev režim je Vojsku i policiju doveo na rub egzistencije\nORGANIZOVANJE KONTRAMITINGA USRED BEOGRADA JE - OPASNO I BAHATO\nPOKUŠAJ Vučićevog režima da organizovanjem kontramitinga sindikalne zahteve vojnika i policajaca prikaže kao političke i obmane javnost kako Vlada vodi ispravnu politiku uz podršku boračkih udruženja – opasan je i bahat.\nVučić i Vulin su instrumentalizovali Savez boračkih organizacija Sabor i naterali ovo udruženje da održi tzv. skup podrške Vladi, u isto vreme i samo stotinak metara dalje od protesta Vojnog i Policijskog sindikata, bez ikakve odgovornosti i brige za mogućnost da dođe do sukoba tokom održavanja ova dva skupa. Ponovo su pokazali da su spremni da žrtvuju tuđe glave kako bi zadržali fotelje.\nKatastrofalan odnos Vučićevog režima prema našoj vojsci i policiji doveo je pripadnike ovih časnih profesija na rub egzistencije.\nOni koji su najzaslužniji za našu bezbednost, koji svakodnevno rizikuju svoje živote da bi štitili našu građane i državu, potpuno su obespravljeni i poniženi.\nIntegritet ovih profesija mora da se odbrani, a vojnici, policajci i njihove porodice, ne samo da imaju pravo na pristojan život, nego država to mora da im obezbedi. Ugrožavanjem statusa i položaja vojnika i policajaca Vučićev režim direktno ugrožava i bezbednost našeg naroda, naše dece i naše zemlje.\nPonižavanje vojnika i policajaca ide tako daleko da oni, čak, ne smeju da štite svoju osnovnu egzistenciju i socijalnu sigurnost.\nSramna je izjava ministra Stefanovića koji je zahteve Vojnog i Policijskog sindikata za poboljšanje materijalnog položaja vojnika i policajaca ocenio kao političke.\nVojni sindikat traži da se poveća osnovica za platu i da bude 35.000 dinara kako je i propisano zakonom, a Policijski sindikat traži da premijer ispuni obećanje koje im je dao prošlog decembra i da im isplati jednokratnu pomoć u visini od 20.000 dinara.\nNema odgovora na pitanje – kako je moguće da ljudi iz kriminogenog miljea koriste vojne objekte, vojne resurse i ko će da snosi odgovornost za to. Naprotiv, ova činjenica uopšte ne brine ni Vučića, ni Stefanovića, niti ministra Đorđevića, ali su zato spremni i da izazovu sukobe, ako je potrebno, da bi sačuvali svoje pozicije.\nSvoj odnos prema institucijama ove države Vučić je jasno pokazao nedavno kada je pokušao da formira naprednjačku parapoliciju. Uništio je sve institucije s namerom da ih pretvori u privatne, naprednjačke feude, i tu nema mesta za one koji nisu spremni na slepu poslušnost njemu.\nGrađani će uskoro, na predstojećim izborima imati priliku da glasaju za promene koje nude Dveri, za jake institucije, zaštićene građane, za budućnost naše dece i Srbije.\nPrethodni tekstVojni i Policijski sindikat najavili proteste koji neće trajati satima već – danima\nSledeći tekstKrimski most veličanstven i iz kosmosa (foto)\nO VLASTI I LIMUZINAMA (Autorski tekst Boška Obradovića)\nNakon “velikog” protesta opozicije jasno da ona beži od odgovornosti umesto...


Mladi u Srbiji kao korisnici informacionih tehnologija | Valentin Kuleto\nStrategija obrazovanja do 2020. – 30% više fakultetski obrazovanih\nBudućnost obrazovanja, e-learning, Internet, Karijera, Neformalno obrazovanje, Obrazovanje, Osnovno obrazovanje, Srednje obrazovanje, Tehnologija, Uspeh, Visoko obrazovanje\n➞ Pametni telefoni\nMladima u razvijenijim zemljama sveta su, još od najranijeg doba, dostupni najsavremeniji gedžeti i različite vrste internet konekcije. Takođe, upotreba pametnih telefona među tinejdžerima drastično je porasla prošle godine (2012), kao i njihovo povezivanje sa internetom putem mobilnih telefona, s obzirom na to da sada svaki četvrti tinejdžer koristi internet gotovo isključivo preko mobilnog telefona.\nRezultati istraživanja, koje je nedavno sproveo Istraživački centar Pju (Pew Research centre) na 802 roditelja i njihovih 802 tinejdžera uzrasta od 12 do 17 godina, između ostalog, govore da 78% ispitanih tinejdžera ima mobilni telefon, od čega su 37% smartfonovi. Godine 2011, ovaj procenat je iznosio 23.\nDa tinejdžeri ne zaostaju za odraslima kada je reč o zastupljenosti najnovijih gedžeta govori podatak da 23% obe populacije koristi tablete. Internet koristi čak 95% tinejdžera, dok 93% tinejdžera ima svoj kompjuter, ili pristup kompjuteru kod kuće.\n➞ Bezbednost mladih na internetu\nNovinu predstavlja to što, na mnogo načina, tinejdžeri predstavljaju vodeću populaciju korisnika mobilnih povezivanja, a obrasci njihove upotrebe tehnologije često odražavaju buduće promene odrasle populacije.\nTa vrsta „nezavisnosti” koju im omogućuju mobilne konekcije može zabrinuti roditelje, jer im je otežano, ili čak i u potpunosti onemogućeno da saznaju koje sajtove i kakve sadržaje njihova deca pretražuju na internetu.\nKako bi u našoj zemlji podigle svest o bezbednosti dece na internetu, kompanija LINK group, Fondacija B92 i organizacija „Save the Children” potpisale su memorandum o saradnji, koja predstavlja rad na postavljanju online platforme za učenje na daljinu, uz čiju pomoć će profesori obučavati decu u osnovnim školama kako da bezbedno koriste internet, kako da prepoznaju pretnje i koje alate da koriste za prevenciju od potencijalnih rizika.\n➞ Društvene mreže su i dalje najtraženiji sadržaji na internetu\nOno što je sigurno jeste to da će među tinejdžerima društvene mreže uvek biti najzanimljiviji sadržaji na internetu. To, međutim, kako kažu rezultati istraživanja koje je prošle godine sproveo Univerzitet u Minesoti, nikako nije loše.\nNaime, Facebook, Twitter i slične socijalne mreže, prema uvreženom shvatanju roditelja, predstavljaju samo vidove gubljenja dragocenog vremena. Međutim, istraživači sa pomenutog univerziteta došli su do zaključka da ovakva zabava može imati i izrazito obrazovni karakter.\nZaključeno je da učenici koji često koriste društvene mreže, zapravo, razvijaju veštine koje su im neophodne kako bi postali uspešni u 21. veku. Ovakvi sajtovima đacima razvijaju pozitivan stav prema korišćenju modernih tehnoloških sistema, uče ih kako da prilagođavaju i uređuju sadržaje, paralelno razmišljajući o veb dizajnu i izgledu sopstvenih stranica.\nTakođe, oni međusobno dele originalne i kreativne radove iz oblasti fotografije, muzike, poezije, filmskog stvaralaštva i vežbaju kako da na siguran i odgovoran način koriste informacione tehnologije.\nIako sve ovo zvuči idealno i veoma poželjno ponašanje, sama deca najčešće nisu svesna svih potencijala koje im internet pruža, pa je, kažu istraživači, važno skrenuti pažnju roditeljima i nastavnicima da podstiču decu da budu na društvenim mrežama.\n➞ Upotreba informacionih tehnologija u Srbiji\nMeđu mladima u Srbiji je slična situacija. Krajem prošle godine, Republički zavod za statistiku objavio je rezultate istraživanja o upotrebi informacionih tehnologija u Srbiji, prema kojima je napredak u ovoj oblasti veoma primetan.\nRezultati pokazuju da je tokom 2012. opao broj domaćinstava koja imaju televizor za oko 0,7 odsto, dok je korišćenje laptopova u srpskim porodicama skočilo je na 21,4 odsto, što je uvećanje za 5,9 odsto u odnosu na rezultate istraživanja koje je sprovedeno 2011. godine.\nPokretačka snaga informacionih tehnologija i upotrebe kompjutera su mladi. Čak 99,5 odsto studenata koristi kompjuter, a u tome im mogu parirati samo mladi uzrasta od 16 do 24 godine (gde opet spadaju i studenti) među kojima njih 95 odsto upotrebljava računar. Agencija Ipsos strategic marketing takođe je sprovela istraživanje o mladima i njihovim internet navikama. Ispitanici su bili pripadnici mlađe populacije između 12 i 29 godina, a istraživanje je pokazalo da 60 odsto ove populacije koristi internet, a među njima je 45 odsto svakodnevnih korisnika.\nPrema rezultatima istraživanja, internet je sve dominantniji medij kada je reč o informisanju, te je broj onih koji koriste televiziju kao glavni izvor informacija vidno smanjen.\nOvi podaci pokazuju kontinuiran napredak u upotrebi informacionih tehnologija u Srbiji, barem kada je reč o mladoj populaciji, ali je, takođe, primetan i snažan tehnološki jaz među građanima u odnosu na stepen obrazovanja. Najvažniji parametar koji sprečava veću zastupljenost i koji ne možemo zanemariti jeste ekonomski status koji doprinosi tome da se, u celini uzevši, Srbija i dalje nalazi pri začelju lestvice evropskih zemalja po gotovo svim parametrima obuhvaćenim ovim istraživanjem Zavoda.\nMeđutim, nove genaracije, i kod nas i u svetu, odrastaju uz računare i smart telefone, kao i uz sve prednosti njihove interaktivnosti. Što pre postanemo svesni brzine kojom se razvijaju kako informacione tehnologije, tako i naša deca, bićemo u mogućnosti da to ispratimo i omogućimo im još više. Zato, prihvatimo oberučke ono što nam se pruža i iskoristimo šansu da budemo napredniji, uspešniji i bolji.\nPrethodna objava Stiv Voznijak: Svako dete će u budućnosti imati ličnog učitelja u vidu kompjutera Sledeća objava Nastavni pristupi koji dovode do razvoja preduzetništva


Sarkozi: EU je najbolja ideja prošlog vijeka\nPosljednje obraćanje odlazećeg predsjedavajućeg Evropskog vijeća, francuskog predsjednika Nikole Sarkozija, Evropskom parlamentu bilo je prilika za osvrt na proteklih šest mjeseci; vrijeme različitih kriza, izazova, ali i otvorenih perspektiva. Vidno zadovoljan francuskim učinkom, predsjednik Sarkozi je pozvao Evropljane da ne čekaju na rješenja, već da ih sami donose, da ne gube vrijeme, već zajednički pokreću projekte koji prelaze nacionalne granice.\nFrancusko predsjedavanje Evropskom unijom imalo je priliku da se ogleda sa različitim vrstama kriza i izazova; od upornih pregovora kako bi se spasio Lisabon nakon propalog irskog referenduma, borbe protiv finansijske krize, do posljednjeg evropskog dogovora globalnih dimenzija o jednako globalnom problemu klimatskih promjena, da se do 2020. godine za 20 procenata smanji emisija ugljen dioksida, za toliko poveća efikasnost upotrebe energije i do 20 procenata poveća korištenje čistih i obnovljivih izvora energije.\n"U situaciji gdje novi američki predsjednik uspostavlja nove ciljeve za zaštitu prirodne sredine, bilo bi nezamislivo za nas da nemamo svoju ulogu i svoje ciljeve. Kada ne bi smo imali jedinstvo oko paketa mjera protiv klimatskih promjena, kako bi smo očekivali da nas saslušaju u Indiji, Kini ili Brazilu, kada im govorimo o potrebi ponovnog uspostavljanja klimatskog balansa planete", zapitao se francuski predsjednik.\nPrvi val finansijske krize vjerovatno jeste prošao, ali je još vjerovatnije da će njene posljedice još dugo biti prisutne. Evropa je, neočekivano, na nju odgovorila jedinstveno i nije bilo previše nedoumica oko ključnih elemenata; bolje regulative, kontrole i poštenijeg funkcionisanja globalnog finasijskog tržišta. Do tada,članice bi trebale izdvajati oko 1,5 posto bruto nacionalnog dohotka, što čini oko 200 milijardi eura, za gašenje požara ako i kada izbiju. Međutim, i pored toga, recesija je postala stvarnost koja evropski prostor neće napustiti ni naredne godine.\nIrci su nenadano nedavno dali vjetra u leđa nadi da će Lisabon ipak preživjeti; obećali su novi referendum sredinom 2009. godine, što bi, sa godinom zakašnjenja, i uz na proljeće očekivanu ratifikaciju Lisabona u Češkoj, otvorilo vrata funkcionisanju Unije na efikasniji način. Da bi osigura li uspjeh referendumu, Evropljani su Dablinu načinili ustupak- sve države\nčlanice imaće svoga komesara u novom sastavu Evropske komisije.\n"Ako nam je stalo do Lisabona i da Evropa ima snažne institucije, to možemo imati samo ako Irci budu ponovo glasali i ovaj put rekli "Da". Da bi tako i bilo, trebaju im ustupci, a ti su ustupci predloženi na Evropskom vijeću- da bude sistem: jedan evropski komesar, jedna država članica", istakao je Sarkozi.\nOdlazeći predsjedavajući Evropskog vijeća je, želeći uspjeh nastupajućem, češkom predsjedavanju, sa parlamentarcima podijelio iskustvo predsjedavanja za koje kaže da ga je promijenilo. Bio je šest mjeseci u prilici da čuje i vidi na 27. načina različita mišljenja, situacije i probleme, što ga je učinilo otvorenijim, tolerantnijim i što mu je pomoglo da bolje shvati EU, tu, kaže predsjednik Sarkozi, vjerovatno najbolju ideju 20. vijeka.


Otvorena ZF fabrika u Pančevu: VELIKI DOGAĐAJ ZA CEO JUŽNOBANATSKI REGION (VIDEO) - GLAS OPOVAGLAS OPOVA\nOtvorena ZF fabrika u Pančevu: VELIKI DOGAĐAJ ZA CEO JUŽNOBANATSKI REGION (VIDEO)\nJune 12, 2019 - DRUŠTVO\nVELIKI DOGAĐAJ ZA CEO JUŽNOBANATSKI REGION\nPančevo, 12. jun 2019;\nDanas je u Pančevu i zvanično otvorena fabrika nemačke kompanije ZF, koja se bavi proizvodnjom auto delova i komponenti za auto industriju. Zajedno sa predstavnicima nemačke kompanije fabriku je otvorio predsednik Republike Srbije Aleksandar Vučić, koji je tom prilikom izjavio da je Nemačka prvi partner Srbije i da su sve njihove firme dobrodošle u Srbiju, koja upravo sa ovom zemljom ima odličnu trgovinsku razmenu i da sa izgradnjom i otvaranjem ove fabrike se obezbeđuje bolja budućnost za mlade Pančeva, Južnog Banata i Beograda.\nSkoro tačno pre godinu dana (21. jun 2018) na ovom mestu je postavljen kamen temeljac, a danas je već iznikla fabrika na površini od 25.000 kvadrata, koja u startu zapošljava 300 radnika, a sa širenjem kapaciteta i otvaranjem razvojnog i tehnološkog centra planira se zapošljavanje još 1000 radnika.\nNa ceremoniji otvaranja fabrike među pozvanim zvanicama prisustvovali su predsednik Opštine Opovo dr Zoran Tasić sa svojim zamenikom.\n„Ovo je veliki dan i značajan događaj ne samo za Grad Pančevo, nego i za ceo južnobanatski region. U pitanju je ozbiljan nemački privredni gigant, koji će zaposliti veliki broj radnika, a ono što je meni posebno značajno je činjenica da će među zaposlenima biti i radnika sa teritorije naše opštine. Ekonomskom politikom predsednika Republike Srbije Aleksandra Vučića i naše Vlade, privredni oporavak teče ubrzanim tokom, sve ono što je poslednjih decenija urušeno, polako ali sigurno se oporavlja, a strani investitori sve češće ulažu u privredu naše zemlje,“ izjavio je povodom današanjeg otvaranja predsednik opštine Opovo dr Zoran Tasić.


Vujošević: Skupljanje poena za vajld-kartu Zvezdi – Kosarka24\nVujošević: Skupljanje poena za vajld-kartu Zvezdi\nEvroliga je kao posljednji datum za odluku o sudbini sezone 2019/20. odredila 24. maj, a mnoge je iznenadila odluka Vlade Srbije da Beograd kandiduje za organizaciju završnice tog takmičenja.\nI to u trenutku kad još nema nikakvog konkursa za tako nešto. Duško Vujošević, koji trenutno vodi rumunski Kluž, sa velikim brojem sezona u Evroligi iza sebe, smatra da nastavka sezone neće biti.\n“Šanse da se nastave Evroliga i Evrokup gotovo da ne postoje. Veliki je broj faktora koji na to utiču, najbitniji su svakako međunarodni avionski saobraćaj i zatvorene granice, koje su još dodatno pojačane obaveznim karantinom. Američki igrači koji predstavljaju okosnicu timova, otišli su u SAD, Evroliga je odredila da klubovi moraju da isplate 80 odsto ugovora ako nema nastavka sezone, a 85 odsto ako se još bude igralo. Jedan broj igrača se već izjasnio da za tih pet odsto neće da se vraćaju u Evropu. Pogotovo oni kojima ove godine ističe ugovor. Bez njih to nije isto takmičenje, bitno pada kvalitet, a samim tim i interesovanje. Potreban je duži period zajedničkog rada ekipa da bi ta košarka posle ovolike pauze na nešto ličila”, kaže za Danas Vujošević.\nOn objašnjava da su toga svjesni i čelnici Evrolige.\n“Postoji veliki interes sponzora i TV kuća pa je razumljivo da čelnici Evrolige još uvek ne žele da objave prekid sezone, bez obzira što je suspenzijom OI stvoren prostor za duže odlaganje odluke. A razlozi za odlaganje Igara su isti oni koji važe i za onemogućivanje završnice ovih takmičenja. Naravno da će ta situacija jako otežati rukovodstvu Evrolige uspostavljanje kriterijuma za dopunu takmičenja sljedeće godine, mimo ekipa koje imaju dugogodišnje ugovore”.\n“U zemlji gde je do juče bilo vanredno stanje sa rigidnim policijskim časom, demonstrira se neka normalnost situacije i aplicira se za takmičenje koje niko drugi neće. Ako bi bezbjednosna situacija kad je u pitanju pandemija bila bitna, onda bi tako nešto moglo da se igra u Austriji, ili možda na Islandu, gdje je bilo najmanje zaraženih. Košarka se naravno igra zbog publike, u ovoj situaciji to nije moguće, i zato je potpuno irelevantno gdje bi se ta završnica mogla igrati, pogotovo što šanse za odigravanje nisu realne. To vam je kao da odete na more na Tenerife, a tamošnje plaže gledate preko TV-a”.\n“Iskustvo sa ovom vlašću, gdje se jedna laž pokriva drugom, a ona trećom i tako dalje, govori nam da je u pitanju skupljanje poena kod čelnika Evrolige sa ciljem da to bude sinekura Crvene zvezde kada dođe do glasanja za vajld-karte sljedeće sezone. Očigledno je nečiji interes da se to desi, iako je Zvezda kolo pred kraj regularnog dijela sezone ABA lige bila treća na tabeli. Postoji takođe opravdani strah da se novcem koji je obezbijeđen za tu kandidaturu, ili će biti obezbijeđen, skrivenim tokovima plati Zvezdi vajld-kart za sljedeću sezonu u Evroligi”.\n“Kandidatura kad nema nikakvog konkursa, u trenutku kada nijedna druga država nije zainteresovana za takmičenje bez publike, koristi se kao propagandno sredstvo, da se ovaj režim izborio za bitnu stvar u velikoj konkurenciji, a iskustvo uči na opreznost da se iza toga krije igra u funkciji Crvene zvezde. Sjetimo se samo dolaska Vučića u ponoć na Izvršni odbor FK Crvene zvezde uz prisustvo kamera, davanja zvezdinog dresa francuskom premijeru, načina kako je Zvezda bez kvalifikacija na terenu uspijevala da dođe do Evrolige. Činjenica je da je Partizan 2012. bio prvak u svim kolektivnim sportovima, a ove godine samo u kuglanju” , zaključuje Vujošević uz napomenu da je zanimljivo da Partizan koji je imao prednost domaćeg terena u Evrokupu nije dobio potporu grada da se završnica odigra u Beogradu, mada ni nastavka tog takmičenja vjerovatno neće biti.\nPrevious Bez odgovornosti svih nema svrhe da se ponovo vraćamo na teren\nNext Spanulis posljednji član Tima decenije


NOVA PUTOVANJA PIŠU NOVE PRIČE - AgroFin\nNaslovna VESTI NOVA PUTOVANJA PIŠU NOVE PRIČE\nBeograd, 4. jun 2021. – U susret predstojećoj sezoni odmora, veliki broj sugrađana, podstaknut povoljnijim brojevima koji se odnose na stopu obolevanja od koronavirusa, odlučio je da ove godine turistički otputuje u inostranstvo. Kako biste putovanja pamtili samo po lepim pričama, polisa putnog zdravstvenog osiguranja tu je da vam pruži svu neophodnu sigurnost za nepredviđene situacije, a dodatno pokriće za kovid 19 i dodatnu zdravstvenu zaštitu tokom puta van zemlje.\n„Uvažavajući potrebe naših klijenata, Kompanija ‘Dunav osiguranje’ još prošle godine je u polise putničkog zdravstvenog osiguranja uključila mogućnost zaključivanja polise sa pokrićem rizika od kovida 19, za slučajeve svake iznenadne bolesti ili povrede koja se može desiti u inostranstvu, te koje su u vezi sa ovim rizikom. Kako su troškovi lečenja u inostranstvu izuzetno visoki, na put ne treba kretati bez polise putničkog zdravstvenog osiguranja, koje za mnogo manji iznos omogućava neophodnu zaštitu širom sveta. Primera radi, polisa za deset dana boravka u nekoj od zemalja EU, s uključenim pokrićem rizika od kovida 19, staje oko 1.850 dinara. Ukoliko tu polisu zaključite onlajn, preko sajta naše Kompanije, možete ostvariti i 15 % popusta, i u tom slučaju polisa košta svega oko 1.500 dinara“, navela je Ivana Soković, predsednica Izvršnog odbora Kompanije „Dunav“.\nKako biste ostvarili 15 % popusta, potrebno je da polisu putničkog zdravstvenog osiguranja zaključite putem sajta Kompanije „Dunav osiguranje“, brzo i jednostavno, klikom na link Kupi online, https://www.dunav.com/kupi-online/ . Bilo gde u svetu, 24 sata dnevno, polisa putnog zdravstvenog osiguranja pružiće vam sigurnost koja je neophodna da vaša putovanja pamtite samo po lepim pričama.\nPrethodni tekstSPOS: Bagrem izmrzao, medu raste cena\nSledeći tekstRaspisan konkurs za dodelu znaka “Najbolje iz Vojvodine”


Nacionalni Dom Slobodne Aktivnosti - Nacionalni Dom\nNa nedeljnom nivou formira se nedeljni plan aktivnosti i u skladu sa potrebama i željama korisnika organizuju se i sprovode brojne sekcije najčešće kroz formu grupnog rada.\nSekcije se održavaju u vreme predviđeno za slobodne aktivnosti, a vreme trajanja određeno je interesovanjem, kao i raspoloženjem korisnika.\nMuzička sekcija – Slušanje muzike, pevanje narodnih, starogradskih, zabavnih i drugih pesama, igranje i ples, sviranje instrumenata. Organizuje se i sprovodi kontinuirano dva puta nedeljno u vidu grupnog rada. Grupe se formiraju prema afinitetima, potrebama, mogućnostima i trenutnog interesovanja korisnika.\nLikovna sekcija – Slikanje (temperama, vodenim bojama, drvenim bojama, krejonima u boji, flomasterima), crtanje karikatura, izrada kolaža od raznog materijala (suvo lišće, kolaž – papir, kamenčića, zrnevlja, vunice i konca, krpica…), rad sa glinom, oslikavanje staklenih tegli. Održava se u kontinuitetu tri puta nedeljno kroz grupni i individualni rad.\nLiterarna sekcija – Čitanje pesama i odlomaka iz knjiga, recitovanje pesama, diskusije na temu pročitanih knjiga, odlomaka iz knjiga, pesama ili dnevne štampe. Sprovodi se kontinuirano dva puta nedeljno u vidu grupnog rada. U okviru ove sekcije svakodnevno se sprovodi čitanje dnevne štampe na glas za korisnike oštećenog vida.\nEkološka sekcija (hortikultura) – Obuhvata širi spektar aktivnosti vezane za očuvanje životne sredine (tematski razgovori, edukativne prezentacije o značaju očuvanja životne sredine, gajenje sobnog cveća, briga o biljkama u krugu ustanove). Održava se kontinuirano dva puta mesečno, a učestvuju zainteresovani korisnici kroz grupni ili individualni rad.\nSekcija ručnih radova – Vez, heklanje, štrikanje, izrada tapiserija, šivenje. Održava se u vidu grupnog rada ili kao individualna aktivnost u zavisnosti od potreba, interesovanja i mogućnosti korisnika, kontinuirano dva puta mesečno.\nSekcija društvenih igara – Igranje domina, šaha, igri sa kartama, pikada, monopola, zanimljive geografije, pantomime, asocijacija. Održava se svakodnevno, kao grupna aktivnost u skladu sa potrebama, afinitetima i željama korisnika.\nJutarnja gimnastika – Predstavlja skup fizičkih vežbi doziranih po intenzitetu, vrsti i trajanju, prilagođenih potrebama i mogućnostima korisnika. Sprovodi se kontinuirano, svakodnevno u formi grupne aktivnosti.\nKreativne radionice – Održavaju se kontinuirano jednom ili dva puta nedeljno u formi grupnog rada. Sa grupom zainteresovanih korisnika sprovede se anketa (usmenim ili pismenim putem, u vidu upitnika) na osnovu koje se korisnici odluče o temi i proizvodu koji će se izrađivati, na primer: izrada novogodišnjih dekoracija, ukrasa za jelku, čestitki, izrada cvetnih aranžmana, izrada ramova za slike od kartona i dugmadi, izrada lutkica od vunice, izrada uskršnjih dekoracija i ukrašavanje uskršnjih jaja. Svaki segment odabranih tehnika individualno se prilagođava potrebama, očuvanim kapacitetima i interesovanju korisnika.\nProslave – U ustanovi se organizuju i proslave rođendana korisnicima, obeležavanje religijskih praznika (Uskrs, Nova Godina, verske slave) kroz prigodan program.


Back REPORTAŽE AKTUELNO Uspeh srpskog tima na jednom od najvećih sajmova kreativnosti u svetu\nčetvrtak, 15 novembar 2018 09:45\nDeo tima naše nacionalne Nedelje mode predvođen Svetlanom Horvat, otputovao je u Kinu, u grad Čengdu, gde je prethodnih nekoliko dana dostojno predstavljao srpsku kreativnost na sajamskoj manifestaciji koju svake godine poseti više od dva i po miliona posetilaca.\nNa štandu Srbije bile su izložene kreacije srpskog dizajnera Zvonka Markovića i njegove koleginice Nataše Župac, čija kolekcija „Azbuka“ je zahvaljujući Serbia Fashion Weeku nedavno prikazana na milanskoj Nedelji mode. U srpskom kutku na Design & Creativity Week Chengdu bile su izložene i torbe dizajnerke Ivane Mišić, kao i nakit koji je dizajnirala Jovana Živković.\nPredsednica Serbia Fashion Weeka, Svetlana Horvat, imala je čast da na seminarskom delu ovog sajma održi predavanje i na taj način predstavi modnu scenu Srbije.\nUspeh koji su predstavnici naše zemlje postigli u Kini rezultirao je potpisivanjem protokola o saradnji između Serbia Fashion Weekaa, Creativity & Design Week Chengdu i Asocijacije 16+1.\n- Ponosna sam na sve ono što smo postigli učešćem na tako značajnoj manifestaciji kao što je Design & Creativity Week Chengdu, a posebno me raduje potpisivanje protokola o saradnji FW i Asocijacije 16 zemelja Centralne i Istočne Evrope + Kina. Potpisali smo protokol o saradnji u čak 6 projekata, iz oblasti edukacije, dizajna, razmene znanja i kreativnosti, do međunarodnih projekata i zastupanja Asocijacije 16+1 na trećem tržištu. Ovih 6 projekata Serbia Fashion Week će implementirati zajedno sa partnerom - Asocijacijom 16+1 Chengdu - Kina. Raduje me što smo i mi dali doprinos širenju saradnje pre svega sa ovom prijateljskom zemljom, ali i evropskim državama koje su članice ove asocijacije - rekla je po povratku u Srbiju Svetlana Horvat, koju očekuju finalne pripreme za 11. Serbia Fashion Week od 21. do 16. novembra u Novom Sadu.\nSaša Tošić, direktor\nAgencija Kreativni TIM


Infekcija virusom hepatitisa - nevidljiva bolest\nod Admin taj Uto 19 Maj 2009 - 14:08\nInfekcije virusom hepatitisa su podmukle i veliki broj obolelih decenijama ne zna da je zaražen. Virus se prenosi preko krvi, seksualnim putem, ali i korišćenjem istog pribora za higijenu...\nPovodom Svetskog dana borbe protiv hepatitisa stručnjaci upozoravaju da je u svetu zaraženo više od 500 miliona ljudi. Problem kod utvrđivanja tačnog broja obolelih predstavlja i činjenica da je samo 25 odsto zaraženih svesno da je bolesno. Ostalih 75 odsto živi svoj život po starom i širi virus, a da toga nije svesno.\nProf. dr Milena Božić, načelnica Hepatološkog centra Instituta za infektivne i tropske bolesti Kliničkog centra Srbije i predsednica Hepatološke sekcije, napominje da su najčešće bolesti jetre izazvane virusima hepatitisa.\n- Najopasniji su virusi hepatitisa B i C, koji pored akutnog, izazivaju i hronično zapaljenje jetre. Međutim, ne prelazi kod svih bolesnika akutni u hronični hepatitis. Kod hepatitisa B ovaj prelazak je u oko pet odsto slučajeva, a kod hepatitisa C čak u 80 odsto slučajeva. Hronični hepatitis prate komplikacije u vidu ciroze i karcinoma jetre - kaže Milena Božić.\nPrema njenim rečima, virus hepatitisa može da dobije svako, bez obzira na pol ili starost.\n- Virusi koji ostavljaju posledice, hepatitis B i C, prenose se putem krvi, produkata krvi, korišćenjem istog pribora za higijenu (brijači, četkice za zube, grickalice), mašinica za tetoviranje i pirsing kao i preko zajedničkog pribora za drogiranje (špricevi, igle, posude, tupferi, cevčice za ušmrkavanje). Virus se prenosi i preko neadekvatno sterilisanih instrumenata u zdravstvu, naročito kod bolesnika na hroničnoj dijalizi ili hematoloških bolesnika. Uz to, ovi virusi se prenose seksualnim kontaktom bez zaštite (kondoma). Infekcija može da se prenese i sa zaražene trudnice na bebu - kaže prof. dr Milena Božić.\nNaša sagovornica napominje da je problem u otkrivanju i lečenju obolelih od hepatitisa u tome što virus ulazi u organizam bez ikakvih simptoma.\n- Kod akutnog hepatitisa B u početku se javljaju nekarakteristični simptomi slični gripu ili trovanju hranom, a potom žutica beonjača i kože koja je najkarakterističniji znak bolesti. Za razliku od akutne, kod hronične infekcije virusom tipa B i C, nažalost, kod većine bolesnika nema nikakvih simptoma i zato je ovo tiha ili podmukla bolest. Ako se jave simptomi, to su obično umor, slab apetit, mučnina, osećaj nelagodnosti pod desnim rebrenim lukom, bolovi u zglobovima ili mišićima. Mogući su problemi sa koncentracijom ili osećajem anksioznosti ili depresije - objašnjava Božićeva.\nNe koristite tuđe... Infekcije se prenose i četkicama, injekcijama, grickalicama\nOna kaže da bi trebalo da imamo na umu da se infekcija hepatitisom C može dobiti i posle uspešnog lečenja jer terapija ne štiti od ponovne zaraze.\n- Kod hepatitisa B postoji sigurna i bezbedna zaštita serumom i vakcinom. Nemamo vakcinu protiv hepatisa C, pa su zato mere prevencije veoma bitne u presecanju puta virusima - rekla je Božićeva.\nPovodom obeležavanja Svetskog dana hepatitisa, Svetski savez za borbu protiv hepatitisa „Vorld hepatitis elijens", u saradnji sa kompanijom „Bajer d. o. o", u poliklinici Kliničkog centra Srbije sprovešće danas ultrazvučne preglede kod pacijenata sa potvrđenom dijagnozom virusnog hepatitisa. Cilj pregleda je rano otkrivanje hepatocelularnog karcinoma. Osobe sa hemofilijom, koje će ovom prilikom biti takođe pregledane, spadaju u deo populacije u kojoj je visok procenat dijagnostikovanih virusnih hepatitisa.


Siguran put za digitalnu transformaciju menadžera | Nova Ekonomija\nKurs digitalnog marketinga - Professional level\nDigitalni kanali komunikacije neophodna su podrška biznisu i tome u prilog govori činjenica da je procenat ljudi koji istražuju neki proizvod na društvenim mrežama, pre nego što ga kupe, svake godine sve veći. U Americi ovaj procenat trenutno iznosi 82 odsto, pokazuje Ge shopper reaserch study istraživanje. Važnost digitalnih kanala komunikacije pokazala se i tokom pandemije korona virusa, kada su korisnici počeli da provode još više vremena na društvenim mrežama, a vodeće svetske kompanije su usled različitih restrikcija većinu svojih aktivnosti prebacili upravo na svoje digitalne platforme.\nZbog toga je agencija Homepage, na osnovu svog dugogodišnjeg rada sa raznim klijentima, kreirala Kurs digitalnog marketinga - Professional level u okviru svoje platforme Homepage akademije, koji je namenjen vlasnicima biznisa, liderima u organizacijama i profesionalcima koji žele da se usavršavaju u sferi digitalnog marketinga.\nKurs digitalnog marketinga - Professional level postavlja standarde i upoznaje polaznike sa procesima koje bi jedna organizacija trebalo da prođe prilikom planiranja svojih aktivnosti na digitalu, iz ugla iskusnih digitalnih stručnjaka. Velika prednost ovog kursa je to što će polaznici imati priliku da sagledaju svoje resurse i mogućnosti u odnosu na digitalnu komunikaciju. Na osnovu svih predavanja, oni će moći da zaključe gde se oni nalaze na lestvici digitalne transformacije, odnosno koja je njihova digitalna zrelost, šta je to što njihovom poslovanju najviše odgovara na digitalnim kanalima komunikacije, ali pre svega biće upoznati sa svim nivoima digitalnih procesa, što će ih učiniti zaista digitalno transformisanim liderima.\nZa strateški pristup digitalnoj transformaciji i komunikaciji od posebnog značaja polaznicima kursa će biti predavanja Lazara Džamića. Lazar Džamić je tokom svog višedecenijskog iskustva u oblasti marketinga i digitalnog marketinga prepoznat kao jedan od poznatih svetskih digitalnih stratega, a svoje znanje i iskustvo sticao je tokom rada u nekoliko vodećih britanskih agencija i u samom Guglu, gde je imao priliku da sarađuje sa kompanijama poput Procter & Gamble, Unilever, Tesco, Lexus, Visit Wales, Waitrose, GAP, Glenfiddich, Virgin Holidays i mnogim drugim.\nPredavanja Lazara Džamića, između ostalog, daće odgovore na pitanja šta stvarno znači digitalna komunikacija jedne organizacije, koje su uloge različitih sektora, šta je to mapiranje potrošačke putanje (costumer journey), šta predstavlja Google-ov koncept - Moments that matter.\nKurs digitalnog marketinga - Professional level sadrži 240 lekcija i traje šest meseci. Obuhvata i executive i manager level digitalnih aktivnosti, tako da će svi polaznici imati uvid u sve nivoe procesa digitalne komunikacije, od operativnih do strateških.\nDo kraja septembra traje promotivni period i Kurs digitalnog marketinga - Professional level možete poručiti po 30% nižoj ceni na platformi Homepage akademije.\nPreko 250 škola tražilo pomoć za uvođenje informatičkih rešenja


Mandić i Knežević sa Vučićem: Crna Gora da bude dio Otvorenog Balkana\nLideri Demokratskog fronta, Andrija Mandić i Milan Knežević, razgovarali su danas u Beogradu s predsjednikom Srbije, Aleksandrom Vučićem, o aktuelnoj situaciji u regionu, i pritom ocijenili da mir i stabilnost na Balkanu nemaju cijenu. Tokom susreta je ocijenjeno da Crna Gora da bude dio Otvorenog Balkana.\nPodnaslov: U Beogradu\nTizer: Lideri Demokratskog fronta, Andrija Mandić i Milan Knežević, razgovarali su danas u Beogradu s predsjednikom Srbije, Aleksandrom Vučićem, o aktuelnoj situaciji u regionu, i pritom ocijenili da mir i stabilnost na Balkanu nemaju cijenu. Tokom susreta je ocijenjeno da Crna Gora da bude dio Otvorenog Balkana.\n“U otvorenom razgovoru i prijateljskoj atmosferi Mandić i Knežević su predočili Vučiću niz ekonomskih i investicionih projekata za sjever Crne Gore, koji bi, uz podršku Srbije, u značajnoj mjeri obezbijedili ekonomski razvoj ovog dijela naše države, zaposlili veliki broj građana i omogućili povratak raseljenog stanovništva u nekadašnje industrijske gradove”, navodi se u saopštenju DF-a.\nLideri DF-a su još jednom, navodi se, apostrofirali značaj regionalne Inicijative “Open Balkan”, i pritom jasno saopštili da Crna Gora treba da bude njena članica, jer samo kroz regionalno udruživanje i ukidanje granica Crna Gora može razvijati svoje primarne grane privrede, ali i započeti obnavljanje nekadašnjih privrednih giganata, koji su uništeni pogubnom trodecenijskom vladavinom DPS-a.\n27.01.2022 - 15:00 | *\nMandić i Knežević\nTagovi: Beograd, Aleksandar Vučić, Demokratski front, Milan Knežević, Andrija Mandić\nŠetalište Sava promenada u Beogradu okupilo je brojne građane Srbije koji su sa oduševljenjem propratili promociju turističke ponude Crne Gore koju u okviru manifestacije Beogradski manifest organizuje Nacionalna turistička organizacija u saradnji sa lokalnim turističkim organizacijama.\nSin Svetozara Marovića, osuđenog šefa organizovane kriminalne grupe iz Budve, Miloš Marović, snimljen je sinoć na košarkaškoj utakmici Crvena zvezda – Partizan.\nNa predlog Tužilaštva za organizovani kriminal, Specijalni sud je za još 30 dana produžio pritvor pripadnicima organizovane kriminalne grupe koji se dovode u vezu sa Veljkom Belivukom i sumnjiče da su dilovali drogu na beogradskim splavovima, kao i da su posjedovali i nosili oružje bez dozvole.


Savić: Zakon o pravima povratnika – pravni nonsens – Zvornik Danas\nNaslovna/VIJESTI/Politika/Savić: Zakon o pravima povratnika – pravni nonsens\nSavić: Zakon o pravima povratnika – pravni nonsens\nRedakcija Send an email 13. априла 2014\nBANJALUKA – SNSD smatra da Zakon o pravima povratnika u prijeratno mjesto prebivališta u Republici Srpskoj i Brčko distriktu, koji je usvojio Dom naroda Parlamenta Federacije BiH /FBiH/, ima za cilj zloupotrebu izbornog procesa u Republici Srpskoj.\nPortparol SNSD-a Dušica Savić rekla je da je neformalni predlagač ovog zakona bila je Koalicija „Prvi mart“, što dovoljno govori šta je cilj ovog zakonskog rješenja, kojim je predviđeno da povratnici imaju pravo glasa i prijavu prebivališta u Republici Srpskoj, a sva ostala prava, poput zdravstvene zaštite, socijalnih i drugih prava zadržavaju u FBiH.\n„Sve ovo jasno ukazuje da je jedini cilj zakona izborni inženjering Koalicije ‘Prvi mart’ i SDA, koje imaju potpisan sporazum o zajedničkom djelovanju. Zakon nema uporište u federalnom Ustavu, predstavlja pravni nonsens i evidentno je da je donesen samo u svrhu izbora“, rekla je Savićeva na konferenciji za novinare u Banjaluci.\nOna je naglasila da je Klub poslanika SNSD-a u Narodnoj skupštini Republike Srpske prikupio potpise za pokretanje ustavne tužbe, kao i da je zatraženo da Vlada Srpske predloži akt kojim će kontrolisati i otkloniti moguće negativne posljedice u primjeni ovog zakona u Srpskoj.\nMoguće negativne posljedice, tvrdi Savićeva, odnose se, prije svega, na fiktivne registracije prebivališta, kao i dvostruko ostvarivanje pojedinih prava.\nSavićeva je istakla da, u vezi sa ovim pitanjem, kao i planovima Koalicije „Prvi mart“ nema jasnog stava opozicije u Srpskoj, prije svega SDS-a, pa je, kako navodi, „nejasno da li SDS radi na istom političkom kursu i ciljevima“.\nKomentarišući najavljenu „Bijelu knjigu“ programa rada SDS-a, portparol SNSD-a je rekla da se opozicija u Srpskoj bavi „nevažnim pitanjima u odnosu na pitanje statusa Republike Srpske, njenog opstanka i očuvanja“.\n„Osim napada i kritike, od njih se ne čuje nikakav jasan prijedlog i program, i posljednje što se desilo jeste potpuno priklanjanje probosanskim političkim partijama“, smatra Savićeva.\nOna je navela da SNSD najoštrije osuđuje odluku ministra odbrane BiH prema kojoj pripadnici Oružanih snaga, koji praznuju Vaskrs, ne mogu koristiti kao neradne dane Veliki petak i Vaskršnji ponedjeljak, čime se krše vjerske slobode i prava, ali i odluka Savjeta ministara BiH.\nSavićeva je dodala i da ova stranka smatra veoma važnim i povećanje plata prosvjeti, pravosuđu, policiji, kao i odluke vezane za modernizaciju univerziteta u Istočnom Sarajevu i Banjaluci.\n„Važnim smatramo i sve napore koje Vlada Srpske čini u razgovoru sa svim socijalnim partnerima, da odgovori na ekonomske izazove koji se nalaze pred nama, ali i da očuva Srpsku, njene institucije i nadležnosti“, poručila je Savićeva.


ČLAN UPRAVNOG ODBORA SOKOJA DRAŠKO ADŽIĆ U ŽIRIJU TAKMIČENJA KOJE NOSI IME ISIDORE ŽEBELJAN - SOKOJ\nU okviru internacionalnog festivala “Isidora Žebeljan” održaće se takmičenje mladih kompozitora, do 30 godina starosti. Muzička omladina Kragujevca kao organizator ovog festivala, koji će biti održan u junu mesecu, saopštila je da je za ovo takmičenje za kratko vreme stigao veliki broj prijava sa svih kontinenata, iz SAD, Kanade, Čilea, Meksika, Brazila, Australije, Indonezije, Kine, Irana, Izraela, Turske, Španije, Italije, Nemačke, Češke, Velike Britanije i mnogih drugih zemalja.\nMeđunarodni žiri čine: Premil Petrović, dirigent i osnivač No Borders Orchestra, koji već duže vreme živi u Berlinu, a sasrađuje sa brojnim evropskim i svetskim orkestrima, Prof. dr. Ivo Josipović, kompozitor i profesor emeritus na Pravnom fakultetu sveučilišta u Zagrebu, član Svetske akademije nauka i umetnosti i prorektor Evropske akademije nauka i umetnosti, kao i Dr. um. Draško Adžić, docent Fakulteta muzičke umetnosti u Beogradu, jedan od najznačajnijih kompozitora srednje generacije, koji je doktorirao kompoziciju upravo u klasi akademika Isidore Žebeljan.\nVredno je podsetiti se da je Isidora Žebeljan jedan od naših najpoznatijih i najizvođenijih kompozitora na svetskoj umetničkoj sceni, prvi srpski stvaralac čiju je kompoziciju izveo Simfonijski orkestar BBC-a.\nNakon svetskog uspeha opere ‘Zora D.’ Isidora Žebeljan, do svoje prerane smrti, neprekidno dobija porudžbine najznačajnijih institucija i festivala iz celog sveta i stvara značajan umetnički opus.\nInternacionalni festival je pokrenut u njenu čast, a činjenica je da će na njemu biti izvođena i muzika mladih autora iz celog sveta podseća nas na to da je velika umetnica Isidora Žebeljan ostala i dalje da živi i deluje, među nama.\nPosebno nas čini ponosnim to što je njen student i aktivni član Sokoja, Draško Adžić, u žiriju ovog takmičenja.


Češka: Babiševa vlada dobila poverenje parlamenta\nNajduže do sada čekanje Čeha da zemlja dobije vladu, ravno 264 dana od izbora, Poslanički dom od 200 članova konačno je prekinuo sat nakon ponoći kada je 105 poslanika ANO, ČSSD i nereformisane Komunističke stranke Češke i Moravske glasalo za poverenje vladi, dok je 91 poslanik iz preostalih šest stranaka u parlamentu bio protiv a četvorica poslanika nisu glasala, prenosi Beta.\nSednica se pretvorila u burnu raspravu u kojoj nisu nedostajale lične uvrede ko je lopov, ko pijanica, ko "komunjara", ko agent komunističke tajne policije. Juče je celo popodne i uveče ispod prozora poslanika skandiralo i zviždalo nekoliko stotina demonstranata, zato što je Babiš da obezbedi poverenje za manjinsku vladu sa socijaldemokratama potpisao, prvi put od pada komunista, sporazum o tolerisanju sa nereformisanim češkim komunistima.\nPodršku nereformisanih komunista koji se kao jedina komunistička stranka u Srednjoj Evropi nisu promenili ni distancirali od zločina totalitarnog komunističkog režima nije želeo ni sam premijer Babiš, međutim, ostali su jezičak na vagi pošto većina prirodnijih saveznika ANO u parlamentu nije želela ni da pomisli da bude u vladi koju vodi premijer pod krivičnom istragom.\nBabiša je u vladu sa socijaldemokratama i komunistima gurao i predsednik Češke Miloš Zeman, pošto bi alternativa bila ulazak antiislamskih ekstremista Sloboda direktna demokratija dirketno u vladu ili vanredni izbori.\nBabiš je u jednom od najdužih ekspozea tražeći poverenje za svoju vladu naglasio da će ona biti proevropska a da je garancija bezbednosti zemlje NATO, iako su komunisti već pokušali da blokiraju slanje čeških vojnika u misije NATO gde to ne odgovara interesima Rusije, kao što je istočno krilo NATO.\nPremijer Babiš kao prioritet spoljne politike vlade naveo je i proširenje Evropske unije na Zapadni Balkan i pomoć zemljama tog regiona za uspešnu evrointegraciju.\nOvo je druga vlada tajkuna češke agroindustrije, pošto prva jednopartijska, sastavljena nakon oktobarskih izbora nije dobila u januaru poverenje parlamenta i vladala je sve do danas u ostavci.\nPrvi put takođe na čelu vlade stoji zvanično evidentirani agent zloglasne komunističke čehoslovačke tajne policije StB, jer Babiš još uvek nije uspeo da očisti svoje ime pred sudom da nije sarađivao namenski i svesno ni za novac, "već je samo, kao svaki Čeh ili Slovak u spoljnoj trgovini bio prinuđen da se povremeno sastaje sa agentima StB".


Vatikanska banka objavljuje finansijski izveštaj - Bizlife.rs\nVatikanska banka objavljuje finansijski izveštaj\n16:05 Vatikan, 16/05/2013\nVatikanska banka, koju se decenijama potresali brojni skandali, pokrenuće sopstvenu internet stranicu i objaviti godišnji finansijski izveštaj, u okviru nastojanja da poveća transparentnost svog poslovanja, izjavio je danas novi predsednik banke Ernst fon Frejberg.\nOn je rekao da će banka, poznatija kao Institut za religijske poslove (IOR) i čije je poslovanje prema pisanju magazina Forbes od svih banaka na svetu najviše zaklonjeno velom tajni, angažovati revizorsku firmu koja će osigurati da banka ispunjava međunarodne standarde za borbu protiv pranja novca, prenosi Reuters.\nPročitajte i >>> Izveštaj o finansijskoj transparentnosti Vatikana ostao tajna\nFrejberg je u februaru imenovan za novog direktora Vatikanske banke, zamenivši tako Etorea Gotija Tedeskija koji je otpušten u maju prošle godine.\nGoti Tedeski je tada izjavio da je otpušten jer je želeo veću transparentnost, ali je upravni odbor, sačinjen od međunarodnih finansijskih stručnjaka, kasnije saopštio da se pravi razlog krije iza Tedeskijevog zanemarivanja osnovnih poslovnih obaveza.\nsvet finansije vatikan


Kako su rasli troškovi izgradnje autoputa Banja Luka – Doboj | Istinomjer\n27. Februara 2018.\t Dalio Sijah\nNarodna Skupština RS usvojila je nedavno Odluku o prihvatanju novog zaduženja za završetak izgradnje autoputa Banjaluka – Doboj u iznosu od 57 miliona eura. Dodatno zaduženje izazvalo je veliku raspravu o cijeni izgradnje ovog dugoobećavanog infrastrukturnog projekta, koji je prvobitno trebao koštati 343 miliona eura, odnosno nešto više od 670 miliona KM.\nIako iz Vlade RS i preduzeća Autoputevi RS tvrde kako su troškovi izgradnje manji, opozicija je uoči usvajanja ove odluke u NSRS objavila dokumente koji tvrde da će autoput koštati više od milijarde KM.\nIz centrale PDP-a u nedjelju, 11. februara stiglo je saopštenje u kom se navodi kako će ukupna cijena izgradnje autoputa Banjaluka – Doboj iznositi 1,17 milijardi KM, odnosno 16,3 miliona KM po kilometru, što je 75% više u odnosu na prvobitno planirani iznos od 670 miliona KM. Kao prilog su stigli i dijelovi ugovora koji je poslan na ratifikaciju u Vijeće ministara BiH.\nIstog dana saopštenjem su se oglasili i iz preduzeća Autoputevi RS-a i ove tvrdnje nazvali paušalnim.\nU izgradnju auto-puta “9. januar” Banjaluka – Doboj, kao najznačajnijeg infrastrukturnog projekta u Republici Srpskoj, biće utrošeno oko 402 miliona evra, koliko je obezbijeđeno kroz kreditne sporazume sa Eropskom bankom za obnovu i razvoj /EBRD/ i Evropskom investicionom bankom /EIB/.\nSaopštenje preduzeća “Autoputevi Republike Srpske”, 11.02.2018.\nDan kasnije, tokom skupštinske rasprave o zaduženju, opozicija je od Vlade ponovo tražila tačan podatak koliko će ukupno koštati izgradnja autoputa. U ime Vlade RS-a pomoćnica ministra saobraćaja i veza RS, Nataša Kostić je također navela da će za izgradnju autoputa biti povučeno 402 miliona eura kredita, ali i da su uložena i vlastita sredstva.\nRS je vlastita sredstva uložila za eksproprijaciju i ostalu pripremu tehničke dokumentacije, građevinskih dozvola i drugo.”\nNataša Kostić, 12.02.2018.\nIako je NSRS na toj sjednici usvojila odluku o prihvatanju zaduženja prema Evropskoj investicionoj banci i Evropskoj banci obnovu i razvoj, za dodatnih 57 miliona eura, dilema oko Ugovora koji je poslan u Vijeće ministara nije razješena.\n195 miliona EBRDA\nPrvobitno potpisani Ugovor sa EBRD-om iz 2012. godine, u vrijednosti 150 miliona eura, povećan je za 35 miliona još 2014. godine.\nNarodna skupština RS je na 2. sjednici, u februaru 2015. godine, usvojila Odluku o izmjeni i dopuni Odluke o davanju saglasnosti za izdavanje garancije Republike Srpske za kreditno zaduženje JP Autoputevi Republike Srpske, a kojom je kredit za autoput povećan sa 150 na 185 miliona eura.\nU obrazloženju razloga za donošenje ove odluke Vlada RS je navela kako je Ugovor za projektovanje i izvođenje radova na izgradnji auto-puta, zaključen 24. avgusta 2012. godine sa JP Autoputevi Republike Srpske bio veći od odobrenih sredstava (180 miliona eura), te da je 5. septembra 2012. godine, zaključen i Ugovor za konsultantske usluge inženjerske supervizije na iznos od 3.993.600 evra.\nEvropska banka za obnovu i razvoj 6. juna 2014. godine odobrila je povećanje kredita za dodatnih 35.000.000 evra.” Internet stranica EBRD-a navodi kako ukupni zajam koji je dat na raspolaganje iznosi 195 miliona eura, što je u skladu i sa posljednjom odlukom o zaduženju za još 10 miliona kod ove banke, čime je ukupan iznos iskorišten.\nEIB odobrio 270 miliona\nU zahtjevu za usaglašavanje Ugovora sa Evropskom investicionom bankom koji je Vlada RS uputila u Ministarstvo finansija i trezora BiH još u august 2017. godine, traži se da se ukupni iznos izgradnje autoputa u ugovoru promjeni sa 565 na 600 miliona eura. Odnosno da se sredstva EBRD-a povećaju sa 150 na 185 miliona eura.\nVlada RS je od EIB-a, prema ovom Ugovoru ukupno tražila 270 miliona EURA. Ista cifra navedena je i na zvaničnoj stranici ove banke, a stoji i da je do sada ukupno iskorišteno 160 miliona eura. Ugovor je potpisan krajem 2013. godine. Cifra od iskorištenih 160 miliona će prema posljednjoj odluci biti povećana za dodatnih 47 miliona, pa će tako iskorištena sredstva iznositi 207 miliona eura.\nDa li će vlada povući i ostatak odobrenih sredstava EiB-a, koji će iznositi 63 miliona, iz Vlade RS još uvijek niko nije ni potvrdio niti demantovao.\nSvakako treba skrenuti pažnju i da je u Ugovoru sa EIB-om naveden i iznos vlastith sredstava od 145 miliona eura, što je gotovo četvrtina ukupnih sredstava.\nVlada RS do sada je već tri puta zatražila dodatna sredstva za izgradnju autoputa Banjaluka – Doboj, a zaduženje za ovaj projekat je od 2012. godine poraslo za 92 miliona eura.\nIako je posljednje zaduženje usvojeno u NSRS, Vlada RS nije razjasnila zašto je od EIB-a ukupno zatraženo 270 miliona eura, te da li će sredstva biti iskorištena u potpunosti, a nije ponudila valjano i detaljno obrazloženje za utrošak 145 miliona eura vlastitih sredstava RS-a, koja su navedena u Ugovoru sa EIB-om. Činjenica je da autoput u svakom slučaju neće koštati samo 402 miliona eura što su tvrdili iz Autoputeva RS.\nNakon 12. maja 2019. godine politička “temperatura” u našoj zemlji dodatno je povišena, a pitanja da li će se na ovome stati i kako će ovoga puta Tužilaštvo BiH reagovati, za sada ostaju bez...\nBoris Pašalić ima još 2 članak/a na Istinomjeru, više informacija o ovom akteru možete naći ovdje\nNakon zvaničnog otvaranja Godišnje skupštine Evropske banke za obnovu i razvoj (EBRD) koja se održava u Sarajevu, predsjedavajući Doma naroda Parlamentarne skupštine BiH i lider Stranke demokratske...